
Proiect

PARLAMENTUL  REPUBLICII MOLDOVA

LEGEA

comunicaţiilor electronice

Parlamentul adoptă prezenta lege organică.

Capitolul I

Dispoziţii generale

Art. 1. - (1) Prezenta  lege stabileşte principalele reguli şi condiţii de  activitate  în  domeniul comunicaţiilor electronice  în  Republica  Moldova, cadrul general de politică şi strategie în ceea ce priveşte dezvoltarea domeniului prin definirea atribuţiilor autorităţii centrale de specialitate, cadrul general de reglementare a activităţilor privind reţelele şi serviciile de comunicaţii electronice prin definirea atribuţiilor şi obiectivelor autorităţii de reglementare în comunicaţiile electronice, drepturile  şi  obligaţiile statului, ale persoanelor fizice şi juridice  în procesul  creării, administrării, utilizării, întreţinerii reţelelor de comunicaţii electronice, puse la dispoziţie în  scopul   asigurării   populaţiei cu  servicii  de  comunicaţii electronice de un anumit nivel de calitate, moderne şi utile,  la preţuri rezonabile, precum şi asigurării accesului liber al tuturor potenţialilor utilizatori la serviciile publice de comunicaţii electronice.

(2)  Prezenta  lege reglementează activitatea în  domeniul comunicaţiilor electronice  civile  a  tuturor furnizorilor de reţele şi prestatorilor de servicii de comunicaţii electronice, indiferent de tipul lor de proprietate, şi stabileşte drepturile şi obligaţiile utilizatorilor, pe întreg teritoriul republicii.

 (3) Acţiunea prezentei legi nu se extinde asupra reţelelor speciale de comunicaţii pentru asigurarea necesităţilor autorităţii publice, apărării, securităţii naţionale şi ocrotirii ordinii publice, cu excepţiile stabilite de capitolul XI al prezentei legi;

(4) Prezenta lege nu reglementează conţinutul informaţiei transmise prin reţelele de comunicaţii electronice, cu excepţia informaţiei care identifică utilizatorul final.

Art. 2. - În  sensul prezentei legi,  se definesc următoarele noţiuni:

abonat - orice persoană fizică sau juridică care a încheiat contract cu un prestator de servicii de comunicaţii electronice publice, în vederea prestării unor asemenea servicii;

acces – punerea la dispoziţia unui terţ autorizat, conform legii şi în anumite condiţii, a spaţiilor, echipamentelor sau  serviciilor, în mod exclusiv sau neexclusiv, în scopul prestării de servicii de comunicaţii electronice. Accesul cuprinde:

accesul la elementele reţelei şi la infrastructura asociată, care poate implica conectarea echipamentelor, prin mijloace fixe sau mobile, incluziv accesul la

bucla locală şi la infrastructura şi serviciile necesare furnizării de servicii prin bucla locală;

accesul la infrastructura fizică, incluziv  clădiri, conducte şi piloni;

accesul la sisteme software, inclusiv la sistemele de suport operaţional;

accesul la sisteme de conversie a numerelor sau la sistemele care au o funcţionalitate echivalentă;

accesul la reţele fixe şi mobile, în special pentru roaming;

accesul la sistemele de acces condiţionat pentru serviciile de televiziune digitală; 

accesul la serviciile de reţele virtuale; 

acces neautorizat  -  conectarea şi/sau utilizarea  de  către  o  persoană  fizică  sau juridică  a  unei reţele şi/sau a unui serviciu de comunicaţii electronice ale unui operator sau prestator de servicii, prin intermeniul oricărui mijloc tehnic,  fără încheierea unui contract de utilizare sau fără alte temeiuri legale care ar stipula condiţiile în care operatorul sau prestatorul acceptă accesul;

asignarea unei frecvenţe sau a unui canal radio - autorizarea din punct de vedere tehnic a utilizării unei frecvenţe sau a unui canal radio în condiţii specificate;

autorizaţie tehnică  - act prin care persoanei  fizice sau juridice i se acordă permisiunea de utilizare a unei sau mai multe staţii de radiocomunicaţii pe frecvenţele sau canalele asignate cu respectarea anumitor parametri tehnici;

buclă locală - circuitul fizic care conectează punctul terminal al reţelei aflat în incinta (sediul) utilizatorului cu repartitorul principal sau cu facilităţile echivalente ale unei reţele de telefonie publică fixă;

colocare - furnizarea spaţiului fizic şi a resurselor tehnice necesare amplasării şi conectării corespunzătoare a echipamentului care aparţine beneficiarului acestei forme de acces;

compatibilitate electromagnetică – proprietate a unui dispozitiv, echipament sau sistem de a funcţiona satisfăcător în mediul electromagnetic, fără a produce perturbaţii electromagnetice prejudiciabile oricărui aparat ce se află în acest mediu;

domen de nivel  superior .md - codul Republicii Moldova atribuit  de Corporaţia  pentru Atribuirea Numelor şi Numerelor în Internet  (ICANN), în  conformitate  cu standardul internaţional ISO-3166, în  calitate  de nume  de  domen de nivel superior pentru identificarea ţării  în  reţeua globală Internet;    

echipament terminal  -  echipament  sau o parte a acestuia, care se conectează,  direct  sau  indirect, la un punct  terminal  astfel  încît permite transmiterea, prelucrarea şi recepţionarea informaţiei;

furnizarea reţelei de comunicaţii electronice – activităţi ce ţin de instalarea, operarea, gestionarea sau punerea la dispoziţie a reţelei de comunicaţii electronice;

          furnizor de reţele de comunicaţii electronice - persoană juridica din Republica Moldova, a cărei activitate constă, în total sau în particular, în furnizarea unei reţele de comunicaţii electronice;
infrastructură asociată – resursele asociate unei reţele de comunicaţii electronice şi/sau unui serviciu de comunicaţii electronice, care permit şi/sau susţin prestarea serviciilor prin intermediul reţelei respective şi/sau al serviciului respectiv; inclusiv sistemele de acces condiţionat şi ghidurile electronice de programe;

interconectare - legătura fizică şi logică a reţelelor publice de comunicaţii,  utilizată de acelaşi sau alt operator pentru a permite utilizatorilor unui operator să comunice cu utilizatorii aceluiaşi sau altui operator, sau să acceseze serviciile prestate de alt operator. Serviciile pot fi prestate de către părţile implicate sau alte părţi care au acces la reţea. Interconectarea este o formă specifică de acces realizată între  operatorii de reţele publice de comunicaţii; 

interoperabilitate - capacitatea a două sau mai multe sisteme sau componente ale  acestora de a efectua schimb de informaţii şi de a le utiliza. Capacitatea sistemelor de a furniza şi a obţine servicii de la alte sisteme şi de a utiliza servicii de schimb reciproc, astfel încît să permită operarea eficientă a acestor sisteme  concomitent;

licenţă individuală  -  licenţă care prevede  utilizarea  resurselor limitate (frecvenţe radio, resurse de numerotare etc.) şi/sau un interes special al statului în ceea ce priveşte stabilirea condiţiilor licenţei;

licenţă generală  -  licenţă care nu prevede  utilizarea  resurselor limitate  şi/sau  un  interes special al statului în  ceea  ce  priveşte stabilirea condiţiilor licenţei;

număr geografic – un număr din Planul Naţional de Numerotare, o parte de cifre din structura căruia are semnificaţie geografică şi se utilizează pentru marşrutizarea apelurilor spre amplasarea fizică a punctului terminal al reţelei; 

număr nongeografic – număr din Planul Naţional de Numerotare, care nu este număr geografic. Constitue numere nongeografice, printre altele, numerele atribuite telefoniei mobile, numerele gratuite şi numerele cu tarif special;

operator - persoană juridica abilitată din Republica Moldova, a cărei activitate constă  în furnizarea unei reţele de comunicaţii electronice publice sau a infrastructurii asociate;

ofertă de referinţă – ofertă  tehnică şi comercială care conţine termene şi condiţii de interconectare şi/sau acces, prin intermediul căreia  un operator cu putere semnificativă pe piaţă îşi asuma obligaţia de a include în orice acord de interconectare sau acces un set minim de obligaţii în sarcina sa;

piaţă relevantă - piaţa de produse şi/sau servicii din domeniul comunicaţiilor electronice ale cărei caracteristici pot fi de aşa natură încît să justifice impunerea unor obligaţii de reglementare prevăzute de prezenta lege.

         Planul Naţional de Numerotare (PNN) – document oficial care determină repartizarea resurselor de numerotare şi stabileşte structura şirurilor de numere utilizate în reţelele şi serviciile de comunicaţii electronice;

      prestator de servicii de comunicaţii electronice -  persoană juridica din Republica Moldova, a cărei activitate constă, în total sau în particular, în furnizarea serviciilor de comunicaţii electronice;
        punct terminal al reţelei – punct fizic la care abonatului i se oferă accesul la o reţea publică de comunicaţii electronice. Pentru reţelele în care se utilizează comutarea sau rutarea, punctul terminal este identificat printr-o adresă specifică a reţelei care poate fi asociată cu numărul atribuit abonatului sau cu numele abonatului;

radiocomunicaţii - comunicaţii electronice care se realizează prin intermediul undelor radio; undele radio reprezintă unde electromagnetice care se propagă în spaţiu fără ghidare artificială;

registratorul   naţional  al  domenului  de  nivel  superior .md  - persoană juridică din domeniul tehnologiilor informaţionale cu funcţii de administrare şi gestionare a  domenului  de  nivel  superior  .md;

reţea de comunicaţii electronice - sisteme de transmisie şi, după caz, echipamente de comutare sau rutare, precum şi  alte resurse, care permit transportul semnalelor prin fir, radio, fibra optică sau alte mijloace electromagnetice, inclusiv reţele de comunicaţii prin satelit, reţele fixe (cu comutare de circuite sau comutare de pachete, inclusiv Internet) şi reţele mobile terestre, reţele de transport al energiei electrice, în cazul în care acestea sînt utilizate pentru transmiterea semnalelor, reţele de radiodifuziune şi televiziune, reţele de televiziune prin cablu, indiferent de tipul informaţiei transmise;

reţea publică de comunicaţii – reţea de comunicaţii electronice utilizată integral sau parţial pentru prestarea serviciilor de comunicaţii electronice publice;
reţea de telefonie publică – reţea de comunicaţii electronice, utilizată pentru prestarea serviciilor de telefonie destinate publicului şi care permite comunicarea vocală sau altă formă de comunicare, cum ar fi fax sau date, între punctele terminale ale reţelei; 

reţea specială de comunicaţii - reţea de comunicaţii electronice destinată pentru asigurarea necesităţilor autorităţii publice, apărării, securităţii naţionale şi ocrotirii ordinii publice;
roaming - posibilitate oferită utilizatorilor serviciilor de comunicaţii  electronice furnizate printr-o reţea publica de comunicaţii de a primi şi  transmite apeluri telefonice vocale ori transmisii de date sau de a avea  acces la alte servicii de comunicaţii electronice atunci cînd  aceştia nu se află în aria geografică de acoperire a reţelei respective, prin intermediul    unei alte reţele, în urma încheierii unui acord comercial în acest sens  între operatorii sau furnizorii de servicii implicaţi.

serviciu de comunicaţii electronice – serviciu, prestat, de regulă, contra plată, care constă în întregime sau în principal, în transportul semnalelor prin reţele de comunicaţii electronice, inclusiv  serviciile de telecomunicaţii şi serviciile de transmisie prin reţelele utilizate pentru comunicaţii audiovizuale, dar fără a include serviciile ce furnizează  conţinut transmis prin intermediul reţelelor sau serviciilor de comunicaţii electronice   ori exercită controlul editorial asupra acestuia. De asemenea, nu se includ serviciile societăţii informaţionale (în particular,  serviciile de comerţ electronic) care nu constau, în întregime sau în principal, în transportul semnalelor prin intermediul reţelelor de comunicaţii electronice; 

serviciu de comunicaţii electronice publice – serviciu de comunicaţii electronice destinate publicului;

serviciu de telefonie publică – serviciu destinat publicului, care permite iniţierea sau primirea de apeluri locale, interurbane sau internaţionale, inclusiv prin protocolul IP, accesul la serviciile de urgenţă printr-un număr/numere stabilite în Planul Naţional de Numerotare sau printr-un plan internaţional de numerotare telefonică;

serviciu universal  de  comunicaţii electronice - set minim de  servicii  de o anumită calitate, disponibil tuturor utilizatorilor, la un preţ accesibil, indiferent  de amplasarea lor geografică, potrivit condiţiilor naţionale specifice;

sistem de acces condiţionat - orice modalitate tehnică şi/sau dispozitiv prin intermediul căruia accesul, sub o formă inteligibilă, la un serviciu protejat de difuzare a programelor de radio sau de televiziune se poate face în mod restricţionat, pe bază de abonament sau pe baza altei forme de autorizare individuală prealabilă;

spectru de frecvenţe radio - porţiune a spectrului electromagnetic care cuprinde undele radio ale căror frecvenţe sînt situate între 9 kHz şi 3.000 GHz;

staţie de radiocomunicaţii - unul sau mai multe emiţătoare ori receptoare sau o combinaţie de emiţătoare şi receptoare, inclusiv echipamentele accesorii,  necesare pentru asigurarea unui serviciu de radiocomunicaţii într-un amplasament  sau într-o zonă de deplasare precizată;

Tabelul Naţional al atribuirii benzilor de frecvenţă – document oficial, prin care se stabileşte repartizarea benzilor de frecvenţă pentru serviciile de radiocomunicaţii şi condiţiile de utilizare  a acestora şi care determină categoria benzilor de frecvenţă;

telefon public cu plată – telefon pus la dispoziţia publicului, plata realizîndu-se în numerar (monede, fise), prin cărţi de credit sau debit, cartele preplătite, inclusiv cartele cu utilizarea codurilor de acces;

utilizator – persoană fizică sau juridică ce utilizează sau solicită servicii de comunicaţii electronice publice;

utilizator final - utilizator care nu prestează servicii de comunicaţii electronice publice şi nu furnizează reţele de comunicaţii electronice publice;

Art. 3. - (1) Accesul oricărei  persoane  fizice şi juridice la serviciile  de comunicaţii electronice publice este garantat, conform prevederilor prezentei legi,  pe întreg teritoriul Republicii Moldova, în condiţii nediscriminatorii.

 (2) Reţelele de comunicaţii electronice aparţin persoanelor juridice cu drept de proprietate privată sau publică.

 (3) Domenul de  nivel  superior .md în reţeaua globală  Internet  se consideră  proprietate a statului şi nu poate fi obiect al vînzării  sau arendării.

 (4) Înregistrarea,  reînregistrarea şi comercializarea  subdomenelor în domenul de nivel superior .md se efectuează conform Regulamentului cu privire  la  gestionarea  domenului de nivel superior  .md,  aprobat  de Agenţie. 

Art. 4. - (1)  Autoritatea  care elaborează, promovează şi realizează politica  Guvernului  în domeniul  comunicaţiilor electronice  şi  determină strategia  de  dezvoltare  a  domeniului vizat,   abilitată  să  supravegheze  respectarea   cadrului legislativ, să coordoneze tehnic şi metodologic activitatea operatorilor din   sfera  comunicaţiilor electronice,  este  Ministerul Dezvoltării Informaţionale, creat în conformitate cu legislaţia şi, denumit în continuare organul central de specialitate. 
(2) Autoritatea   care   reglementează   activitatea   în   domeniul comunicaţiilor electronice şi a tehnologiei informaţiei  şi  implementează  strategiile   de dezvoltare   în   domeniul  menţionat  este  Agenţia  Naţională   pentru Reglementare  în Comunicaţii Electronice, denumită în  continuare Agenţie.

Art. 5. - (1)  Confidenţialitatea  convorbirilor  telefonice  sau  a altor   servicii de comunicaţii electronice,  efectuate/prestate  prin   reţelele   de comunicaţii electronice,  este asigurată de Constituţie, de prezenta lege şi  de alte  acte  legislative.  

(2) Persoanele  care  activează  în domeniul  comunicaţiilor electronice  au obligaţia să  asigure confidenţialitatea specificată la alin.(1) al prezentului articol,  interzicîndu-li-se divulgarea conţinutului convorbirilor telefonice şi altor comunicări,  efectuate  prin  reţele de comunicaţii electronice,  precum  şi a  informaţiilor privind serviciile prestate altor  persoane, cu excepţia expeditorului sau destinatarului.

(3) Se interzice  conectarea neautorizată la reţelele de comunicaţii electronice.

(4) Se interzice   accesul   neautorizat  la  reţelele   şi/sau   la serviciile operatorilor sau prestatorilor de servicii, cum ar fi:

a) schimbarea originii apelurilor telefonice;

b) terminaţia neautorizată a traficului telefonic;

c) accesul neautorizat la elemente ale reţelei, la infrastructura şi la  serviciile  asociate, care poate implica conectarea  echipamentelor, prin  mijloace  fixe sau mobile, inclusiv accesul la bucla  locală,  la infrastructura  şi  la serviciile necesare furnizării de  servicii  prin bucla locală;

d) prestarea   neautorizată  a  serviciilor  de  comunicaţii electronice, utilizînd reţelele altor operatori;

e) accesul neautorizat  la infrastructura fizică, inclusiv clădiri, conducte şi piloni;

f) accesul neautorizat la sisteme software, inclusiv la sistemele de suport operaţional;

g) accesul neautorizat  la  sistemul de conversie a numerelor sau a  sistemelor care oferă funcţionalitate echivalentă;

h) accesul neautorizat  la reţele fixe şi mobile, în special  pentru roaming; 

i)  accesul neautorizat la sistemele de acces condiţionat pentru serviciile de televiziune digitală; 

j) accesul neautorizat la serviciile de reţele virtuale.

(5) Prezenta lege recunoaşte şi garantează inviolabilitatea serviciilor de comunicaţii electronice, precum şi a reţelelor de comunicaţii electronice, utilizate în mod legal în baza licenţelor şi autorizaţiilor corespunzătoare. Persoanele culpabile de acces neautorizat, de sustragerea, deteriorarea sau distrugerea reţelelor de comunicaţii electronice, confecţionarea, realizarea sau punerea la dispoziţia altei persoane a mijloacelor tehnice destinate accesului neautorizat sînt obligate să repare intregral prejudiciul material cauzat.

(6)  Se interzice  utilizarea resurselor de numerotare neatribuite de către Agenţie.

(7) În  scopul asigurării securităţii naţionale, siguranţei publice, bunăstării   economice   a  ţării,  menţinerii  ordinii  şi   prevenirii infracţiunilor,   ocrotirii  sănătăţii  şi  a  moralei  sau protejării drepturilor   şi  libertăţilor  altor  persoane,  comunicaţiile  pot  fi interceptate, conform legislaţiei, de organele autorizate prin lege.

Art. 6. - (1) Relaţiile    din    domeniul    comunicaţiilor electronice, nereglementate de prezenta lege, se reglementează de alte acte legislative şi normative care nu contravin acesteia.

(2) Relaţiile   internaţionale  în  domeniul  comunicaţiilor electronice  se reglementează   prin  convenţii  şi  acorduri  internaţionale  la   care Republica Moldova este parte. În cazul în care convenţiile şi acordurile internaţionale  conţin alte prevederi decît cele prevăzute de legislaţia Republicii  Moldova,  se aplică prevederile convenţiilor şi  acordurilor internaţionale.

Capitolul II

Administraţia publică

Art. 7. - Organul central de specialitate  realizează  politica în domeniul  comunicaţiilor electronice prin:

1) elaborarea  de  proiecte de legi pentru realizarea  politicii  în domeniul   vizat  şi  acordarea  sprijinului  în  ceea  ce  priveşte executarea  acestor legi,  determinarea listei de acte normative necesare în acest scop;

2) elaborarea strategiei de dezvoltare, inclusiv prin:

a) promovarea serviciului universal;

b) promovarea neutralităţii tehnologice;

c) asigurarea  certificării serviciilor publice de  comunicaţii electronice, echipamentelor şi cablurilor de comunicaţii electronice;

d) gestionarea transparentă şi eficientă a spectrului de frecvenţe radio; 

3) determinarea şi promovarea strategiei standardizării în domeniu;

4) aprobarea  planului  de  numerotare, elaborarea  strategiei  de utilizare  a  benzilor  de  frecvenţe  radio  şi  a  frecvenţelor  radio preconizate pentru scopuri civile;

5) promovarea concurenţei eficiente, loiale şi echitabile,  în condiţiile legii;

6) informarea   populaţiei   asupra  politicii  şi   strategiei   de dezvoltare a serviciilor de comunicaţii electronice publice;

7) supravegherea   realizării   Strategiei  de dezvoltare a comunicaţiilor electronice, aprobate de  Guvern;

8) colaborarea  cu organismele internaţionale de specialitate şi  cu organele similare din alte state;

9) controlul asupra mijloacelor radioelectronice ce emit unde electromagnetice şi sînt preconizate pentru scopuri civile, controlul certificării produselor şi certificării serviciilor de comunicaţii electronice;

10) reprezentarea Guvernului în organizaţiile internaţionale, în conformitate cu împuternicirile delegate;

11) coordonarea activitaţii internaţionale în domeniul comunicaţiilor electronice;

12) utilizarea posibilităţilor de efectuare a sondajelor.

Art. 8. - (1) Agenţia este o autoritate publică centrală de reglementare a pieţei serviciilor în domeniul comunicaţiilor electronice, creată în baza legii, care îşi desfăşoară activitatea în conformitate cu legislaţia în vigore,  are statut de  persoană juridică  cu  buget autonom, fiind independentă de operatori, furnizori de reţele, prestatori de servicii,  producători de echipamente  din  domeniul comunicaţiilor electronice,  precum şi  de Guvern (cu  excepţia  cazurilor stipulate  în alin. (6) al prezentului articol, art.11 alin. (3),   art.12 alin. (2) şi art.9 alin. (1) lit.c) din prezenta lege).
 (2) Agenţia îşi execută  atribuţiile   de  reglementare  în  scopul implementării   Strategiei   de  dezvoltare  a   comunicaţiilor electronice,   asigurînd   serviciul   universal,   interoperabilitatea reţelelor,  serviciilor  de  comunicaţii electronice,  protecţia utilizatorului, promovarea concurenţei.

(3) Prin reglementările sale, Agenţia promovează concurenţa în furnizarea reţelelor, infrastructurii asociate şi prestarea serviciilor de comunicaţii electronice: 

asigurîndu-se ca utilizatorii, inclusiv persoanele cu handicap, să beneficieze de posibilitatea de a alege servicii, preţuri şi calitate;

asigurîndu-se că nu există distorsiuni sau restricţii privind concurenţa în domeniul comunicaţiilor electronice;

încurajînd investiţiile eficiente în infrastructură şi promovînd inovaţiile;

susţinînd utilizarea eficientă şi asigurînd managementul raţional al resurselor de    numerotare.

(4) Agenţia contribuie la dezvoltarea pieţei interne din domeniul comunicaţiilor electronice:

înlăturînd obstacolele în prestarea serviciilor, furnizarea reţelelor şi infrastructurii asociate de comunicaţii electronice;

asigurîndu-se ca în circumstanţe similare nu există discriminare privind tratarea furnizorilor de reţele şi prestatorilor de servicii de comunicaţii electronice.

(5) Agenţia promovează interesele utilizatorilor finali, prin:

sporirea nivelului de protecţie a utilizatorilor finali în relaţiile cu operatorii şi prestatorii de servicii, în special prin asigurarea existenţei unei proceduri de soluţionare a litigiilor de către un organ independent de părţile implicate în litigiu; 

contribuirea la ridicarea  nivelului de protecţie a datelor cu caracter personal;

furnizarea  informaţiilor clare, în special prin impunerea transparenţei tarifelor şi condiţiilor de utilizare a serviciilor de comunicaţii electronice publice;

concentrarea eforturilor asupra satisfacerii necesităţilor păturilor socialmente vulnerabile, în special ale persoanelor cu handicap;

asigurarea menţinerii  de către operatori a  securităţii şi integrităţii reţelelor publice de comunicaţii electronice;

garantarea accesului tuturor cetăţenilor Republicii Moldova la serviciul universal.

(6) Agenţia funcţionează în baza regulamentului său de activitate, elaborat în conformitate cu prezenta lege şi  aprobat de Guvern.

(7) Măsurile care au drept  scop atingerea obiectivelor prevăzute la prezentul articol trebuie să fie proporţionale cu obiectivele respective.

(8)  Pentru  îndeplinirea sarcinilor de reglementare prevăzute în prezenta lege, în special a celor menite să asigure o concurenţă eficientă, Agenţia va asigura neutralitatea reglementărilor sale  din punctul de vedere a tehnologiei aplicate.
Art. 9. - (1) Agenţia efectuează reglementarea comunicaţiilor electronice prin:

  a) asigurarea,  în  limitele  competenţei  sale,  cu  documente  de reglementare  şi  standarde tehnice, în conformitate cu legislaţia şi  cu Strategia  de dezvoltare a comunicaţiilor electronice;

b) activitatea de acordare a licenţelor, care include:

eliberarea  şi  punerea  în aplicare a licenţelor  individuale  şi a celor generale;

prelungirea  termenului de valabilitate a licenţei şi  modificarea condiţiilor  licenţei,  dacă  această modificare  va  asigura  protecţia utilizatorilor  şi va contribui la promovarea concurenţei, precum şi  în caz de modificare a legislaţiei;

suspendarea  licenţelor  individuale  şi  a celor  generale  sau retragerea   lor, în conformitate  cu  legislaţia, ca urmare  a neîndeplinirii condiţiilor licenţei;

planificarea    şi   organizarea   tenderelor   pentru   licenţele individuale,   determinarea  criteriilor  de  selectare  şi  evaluare   a pretendenţilor conform acestor criterii;

monitorizarea îndeplinirii condiţiilor licenţelor eliberate;

înregistrarea   licenţelor, colectarea informaţiilor statistice;

publicarea   informaţiei   privind  activitatea  de  eliberare   a licenţelor;

c) reglementarea tarifelor şi preţurilor aplicate în reţelele şi la serviciile de comunicaţii electronice; aprobarea tarifelor şi preţurilor pentru furnizorii de reţele sau prestatorii de servicii de comunicaţii electronice cu putere semnificativă pe pieţele relevante; aprobarea de către Agenţie consultînd Guvernul a tarifelor pentru serviciile publice de comunicaţii electronice prestate utilizatorilor finali - persoane fizice de către operatorii cu putere semnificativă pe pieţele relevante;

d) controlul acţiunilor anticoncurenţiale în domeniu şi întreprinderea măsurilor  de înlăturare a lor; 

e) stabilirea   principiilor   şi  regulilor  de  interconectare   a reţelelor şi/sau acces; 
f) elaborarea şi managementul Planului Naţional de Numerotare, reglementarea, gestionarea şi atribuirea contra plată şi în baza unor criterii obiective, transparente, nedescriminatorii şi proporţionale  a resurselor de numerotare;

g) reglementarea gestionării domenului de nivel superior .md;
h) asigurarea, în limitele posibilităţilor tehnice, a condiţiilor egale de acces la reţelele şi infrastructura din sfera comunicaţiilor electronice pentru toţi utilizatorii, precum şi garantarea accesului liber la transmiterea informaţiilor prin reţelele de comunicaţii electronice publice, indiferent de forma lor de proprietate;

i) identificarea pieţelor relevante în dmoeniul comunicaţiilor electronice şi elaborarea reglementărilor pentru efectuarea analizelor de piaţă;

j) efectuarea analizelor de piaţă în situaţiile în care acestea sînt obligatorii, potrivit legii;
k) desemnarea furnizorilor de reţele şi prestatorilor de servicii de comunicaţii electronice cu putere semnificativă pe piaţă;
l)  punerea în sarcina furnizorilor de reţele şi prestatorilor de servicii de comunicaţii electronice cu putere semnificativă pe piaţă a unor cerinţe obligatorii ce ţin de asigurarea accesului/interconectării şi interoperabilităţii reţelelor şi serviciilor de comunicaţii electronoce sau de interesele şi drepturile utilizatorilor;

m) crearea şi gestionarea fondului serviciului universal;

n) stabilirea mecanismelor de finanţare a obligaţiilor legate de asigurarea serviciului universal;
o) controlul îndeplinirii obligaţiilor puse furnizorilor de serviciu universal;

p) soluţionarea   litigiilor  dintre  furnizorii de reţele  şi/sau prestatorii de servicii de comunicaţii electronice;
q) soluţionarea   litigiilor  dintre prestatorii de servicii de comunicaţii electronice  şi utilizatorii finali;

r) monitorizarea    şi    controlul   calităţii    serviciilor de comunicaţii electronice, al corespunderii lor condiţiilor licenţei, controlul  respectării condiţiilor licenţei, prevederilor legilor, altor acte  normative  şi  reglementărilor privind  activitatea  din  domeniul comunicaţiilor electronice, cu excepţia prevederilor art.7 pct. 9) din prezenta lege;

s)  aplicarea sancţiunilor, inclusiv a amenzilor, în limitele competenţei sale, în modul stabilit de legislaţie;

t) adoptarea  hotărîrilor  şi  deciziilor  în chestiuni  ce  ţin  de competenţa sa;

u) utilizarea posibilităţilor de efectuare a sondajelor;

v) elaborarea şi aprobarea reglementărilor interne.

 (2) În vederea  îndeplinirii  prevederilor prezentei  legi,  Agenţia colaborează cu organul cental de specialitate, cu alte organe şi autorităţi.
Art. 10. - (1) Agenţia, în limitele competenţei sale, este în drept:

a) sa elaboreze   şi  să  aprobe  reglementări,  în  conformitate  cu legislaţia   şi   Strategia  de  dezvoltare  a   comunicaţiilor electronice;

b) să exercite controlul asupra activităţii participanţilor la piaţa serviciilor de comunicaţii electronice  şi  asupra  modului  de  satisfacere  a cerinţelor utilizatorilor;

c) să exercite  controlul asupra respectării regulilor de concurenţă loială şi echitabilă;

d) să elibereze, să suspende, să retragă, parţial sau total, licenţa în  conformitate  cu legislaţia, să modifice condiţiile licenţei  şi  să efectueze controlul respectării lor;

e) să aibă acces  la documentele ce ţin de activităţile din domeniul comunicaţiilor electronice, practicate  conform   licenţei, inclusiv la informaţia ce prezintă secret comercial, asigurînd confidenţialitatea lor, în condiţiile legii;

f) să obţină de la operatorii de reţele şi prestatorii de servicii de comunicaţii electronice informaţiile  necesare,  inclusiv  date statistice, informaţii, copii, extrase  din  documente,  asigurînd,  după  caz, confidenţialitatea lor;

g) să ceară titularilor   de   licenţe  executarea  hotărîrilor   şi deciziilor sale;

h) să aplice  sancţiuni,  inclusiv  amenzi,  în  modul  stabilit  de legislaţie;

i) să acţioneze în justiţie pentru soluţionarea litigiilor;

j) să efectueze  controlul calităţii serviciilor de  comunicaţii electronice,  corespunderii  lor  condiţiilor  licenţei,  controlul respectării  condiţiilor  licenţei,  prevederilor  actelor  legislative, altor acte normative şi reglementărilor privind activitatea din domeniul comunicaţiilor electronice, cu excepţia prevederilor art.7 pct. 9) din prezenta lege;

(2) Agenţia este îndrept să solicite furnizorilor de reţele şi prestatorilor de servicii de comunicaţii electronice oferirea a oricărei informaţii, inclusiv financiară, necesară pentru controlul respectării prevederilor prezentei legi, sau a deciziilor luate  în corespundere cu aceasta. Informaţia trebuie să fie oferită în  mod prompt la solicitare,  în termenii şi la nivelul de detaliere indicat de agenţie în conformitate cu legislaţia în vigoare.

Documentele şi/sau informaţiile solicitate de Agenţie trebuie să corespundă şi să fie proporţionale sarcinilor ce îi revin conform prezentei legi. Agenţia prezintă motivele care justifică solicitarea de documente şi/sau informaţii.

(3)   În  scopul  efectuării  controlului,  colaboratorii Agenţiei,  în  baza mandatului acordat de directorul ei, au  acces liber  în încăperile şi pe teritoriul titularilor de licenţe, precum  şi la  documentaţia şi informaţia acestora, şi sînt în drept să întreprindă măsuri  de  conservare  a documentaţiei şi informaţiei, în modul  şi  în condiţiile stabilite de lege.

(4) În caz de   necesitate,   organele  afacerilor  interne   acordă colaboratorilor  Agenţiei  asistenţa  necesară în exercitarea  de  către aceştia a atribuţiilor ce le revin.
(5) Agenţia participă la lucrările organismelor internaţionale de specialitate şi de reglementare; colaborează şi se reprezintă în instituţiile şi organizaţiile internaţionale din domeniul comunicaţiilor electronice; conlucrează cu autorităţi similare din alte state, inclusiv prin încheierea unor acorduri bilaterale de colaborare, schimb de experienţă şi informaţie de specialitate.
Art. 11. - (1)  Agenţia  este condusă de Consiliul  de  administraţie, constituit din directorul Agenţiei, denumit în continuare director, care este  preşedinte al  Consiliului, şi doi directori adjuncţi ai  Agenţiei, denumiţi în continuare directori adjuncţi.

(2) Deciziile  Consiliului de administraţie se adoptă cu  majoritate de voturi. Fiecare membru al Consiliului de administraţie deţine un vot.

(3) Directorul şi directorii adjuncţi sînt desemnaţi de către Guvern pentru o perioadă de 4 ani. 
(4) În cazul  apariţiei,  din diferite motive, a unui loc vacant  de director sau director  adjunct,  Guvernul  desemnează  un  nou  director sau director  adjunct pentru  termenul  ramas de mandat  al directorului sau directorului  adjunct precedent. Nici unul  din  membrii Consiliului  de administraţie nu poate deţine funcţia mai mult de 8 ani, indiferent de data primei desemnări. Nu poate fi desemnată în funcţia de director sau director  adjunct o persoana care a deţinut această  funcţie mai mult de 8 ani sau care, aflîndu-se în această funcţie, va acumula pe durata mandatului aflat mai mult de 4 ani.

    (5) Directorul,   directorii  adjuncţi  şi  colaboratorii   Agenţiei trebuie   să  fie  cetăţeni  ai  Republicii  Moldova,  să  aiba   studii superioare,  să posede calificare profesională superioară şi  experienţă de muncă în domeniul comunicaţiilor electronice.

    (6) Directorul  şi directorii adjuncţi pot fi eliberaţi din  funcţie de către Guvern, în cazul:

    a) demisionării;

    b) pierderii cetăţeniei Republicii Moldova;

    c) imposibilităţii exercitării funcţiei din motive de sănătate;

    d) alegerii în altă funcţie;

    e) condamnării la privaţiune de libertate prin hotarîre definitivă a instanţei de judecată;

    f) îndeplinirii  necorespunzătoare în mod sistematic a obligaţiilor de serviciu;

    g) încalcării legislaţiei.

    (7) Directorul angajează personalul Agenţiei cu consimţămîntul a cel puţin unui membru al Consiliului de administraţie.

    (8) La întreprinderile  a  caror  activitate  este  reglementată  de Agenţie,  în  conformitate  cu  prezenta  lege,  directorul sau directorul  adjunct nu este în drept:

    a) să deţină funcţii;

    b) să deţină acţiuni şi/sau părţi sociale ale acestor întreprinderi;

    c) să aibă cîştiguri materiale sau financiare;

    d) să intervină pentru  angajarea unei persoane sau  să  negocieze angajarea sa după expirarea termenului de aflare în funcţie.

    (9) Anual, către data de 30 aprilie, Agenţia publică raportul asupra activităţii sale privind implementarea  Strategiei de dezvoltare a comunicaţiilor electronice , reglementărilor sale, precum şi un anuar statistic privind dezvoltarea  comunicaţiilor electronice  în  Republica Moldova şi evoluţiile pe piaţa acestor servicii pe parcursul anului precedent.

Art. 12. - (1)  Anual, către data de 15 noiembrie, Agenţia formează bugetul său pentru anul următor, în baza:

a) plăţilor de   reglementare şi monitorizare percepute  anual  de  către Agenţie  de  la titularii de licenţe;

b) plăţilor pentru resursele de numerotare atribuite;

c) altor surse prevăzute de legislaţie.

(2) Bugetul Agenţiei  se  aprobă  de Guvern.

(3) Agenţia stabileşte  cuantumul  plăţilor de reglementare şi monitorizare pe anul următor  la  un  nivel suficient pentru acoperirea  cheltuielilor  necesare pentru asigurarea activităţii sale în conformitate cu prezenta lege. Cuantumul  plăţilor de reglementare şi monitorizare se determină în baza estimării volumului veniturilor provenite din activităţile din domeniul comunicaţiilor electronice autorizate/licenţiate de către Agenţie şi se stabileşte în mărime de până la 0,3 la sută din volumul venitului estimat. 

(4) Anual, către  data  de  1 noiembrie,  Agenţia  publică în Monitorul Oficial al Republicii  Moldova cuantumul plăţilor de reglementare şi monitorizare pentru anul următor.

(5) Plaţile de  reglementare  şi monitorizare se  transferă de  către  titularii  de licenţe   pe contul curent al Agenţiei trimestrial, pînă la data de 15 a lunii imediat  următoare trimestrului de gestiune. Agenţia are  dreptul exclusiv de  a  utiliza  mijloacele  de  pe  contul  său. Mijloacele neutilizate  în  anul  financiar curent se  transferă  la  bugetul anului  următor.  Dacă, pe parcursul anului  financiar curent, se formează un deficit de fonduri, Agenţia este în drept să-l compenseze de la 

bugetul anului  următor, corectînd  corespunzător cuantumul plăţilor de reglementare şi monitorizare.  Pentru  acoperirea cheltuielilor curente ce  nu pot  fi acoperite din plăţile de reglementare şi monitorizare colectate, Agenţia este în drept să contracteze  împrumuturi bancare la dobînzi rezonabile. Agenţia rambursează  împrumuturile  din  mijloacele obţinute de  la  plăţile  de reglementare şi monitorizare colectate ulterior.

(6) Anual, pînă la 1 martie, Agenţia  prezintă  Guvernului  un raport financiar, care se publică în presa centrală.

Art. 13. (1) În scopul protecţiei utilizatorilor, Agenţia:

a) elaborează     regulamente    privind    apărarea     intereselor utilizatorilor;

b) examinează cererile utilizatorilor;

c) colaborează   cu   organizaţiile   ce   reprezintă   interesele utilizatorilor;

d) asigură organizaţiile   ce  apără  interesele   utilizatorilor, precum   şi   utilizatorii,  cu  informaţia  necesară   referitoare   la activitatea  furnizorilor de reţele şi a prestatorilor de servicii de comunicaţii electronice publice,  exceptînd  cazurile  în care această informaţie este confidenţială.

    (2) Utilizatorii  sînt  în drept să solicite concursul  Agenţiei  în vederea  soluţionării  oricăror probleme ce ţin de competenţa  acesteia. Agenţia  examinează cererile menţionate şi le soluţionează în limitele competenţei sale. 

Art. 14. - (1) Transparenţa activităţii şi a deciziilor Agenţiei este asigurată de către Consiliul de administraţie, care,  în acest scop:

a) face publice şedinţele Consiliului de administraţie;

b) anunţă din  timp  tuturor  părţilor interesate ordinea  de  zi  a şedinţei  Consiliului  de administraţie, asigurîndu-le atît lor, cît şi  publicului larg  accesul liber la examinarea chestiunilor incluse pe  ordinea  de  zi, cu excepţia celor cu caracter confidenţial, dar,  şi  în acest   caz,  deciziile  şedinţei  sînt  accesibile  oricărei   persoane interesate.

c) în cazul în care Consiliul de administraţie intenţionează să aprobe hotărîri ce pot avea impact asupra pieţelor relevante şi prestării serviciilor publice, Agenţia este obligată să respecte procedura de consultare, publicînd pe pagina sa web proiectul hotărîrii şi,  la solictarea părţilor intersate, să remită prin  poşta electronică documentul respectiv, acordînd părţilor interesate posibilitatea de a face observaţii asupra proiectului  într-o perioadă de timp, stabilită pentru consultare, care va fi de cel puţin 30 zile calendaristice. Consultaţiile publice trebuie să cuprindă atît prezentarea comentariilor la proiectele de hotărîri ale Agenţiei, cît şi acordarea posibilităţii de a discuta aceste comentarii cu părţile ce le-au prezentat. 

Se stabileşte un termen de 15 zile calendaristice pentru prezentarea  avizelor şi propunerilor şi de 15 zile calendaristice - pentru discutarea lor. Procedurile de consultări trebuie să fie inerente la examinarea oricăror probleme ce afectează sau pot afecta interesele oricărui operator. 

Toate persoanele care au solicitat înscrierea adresei lor de poştă electronică pe lista de corespondenţă special constituită de Agenţie vor fi informate referitor la începerea consultării cel tîrziu la data publicării documentului.

În cazul în care Consiliul de administraţie consideră că există o necesitate urgentă de acţiuni în vederea protejării concurenţei şi intereselor utilizatorilor, acest termen poate fi mai mic de 30 de zile, însă nu mai mic de 10 zile.

Agenţia va face accesibile pentru public rezultatele consultării, inclusiv motivele pentru care a respins obiecţiile şi/sau propunerile prezentate de părţile interesate, cu excepţia cazurilor cînd informaţia este confidenţială.

(2) În cazul  în  care  litigiile  dintre titularii  de  licenţă în problemele  ce  ţin  de competenţa  Agenţiei  nu  pot fi soluţionate de către aceştia  de  sine stătător, ele sînt examinate de Agenţie, care, la sesizarea oricăreia dintre părţi, va emite o decizie obligatorie (în continuare decizia), în limitele competenţei sale, în vederea soluţionării litigiului. Orice obligaţii impuse unei părţi de către Agenţie pentru soluţionarea unui litigiu trebuie să corespundă prevederilor prezentei legi. Decizia se va emite de Agenţie în termen de 1 lună de la data sesizării. Acest termen poate fi prelungit cu cel mult o lună, fapt despre care urmează a fi informate părţile implicate în litigiu.

(3) Agenţia,  în  termen de 3 zile din data adoptării deciziei asupra litigiului, o remite spre  executare părţilor implicate în litigiu, cu expunerea motivelor pe care se întemeiază decizia. 

(4) Deciziile  şi reglementările Agenţiei ce contravin  legislaţiei în  vigoare  pot fi atacate în instanţa judecătorească competentă.

(5) Deciziile  Agenţiei  care  prezintă interes  public,  precum  şi lista licenţelor  eliberate de ea, se publică în Monitorul Oficial al Republicii Moldova.

Capitolul III

Reţele şi servicii de comunicaţii electronice

  Art. 15. - (1)  Reţelele  de  comunicaţii electronice se  creează  în  scopul prestării  serviciilor  de comunicaţii electronice,  satisfacerii  necesităţilor publice  şi  private  în domeniul comunicaţiilor electronice  prin  intermediul sistemelor  tehnice, care trebuie să corespundă anumitor clauze tehnice,  standarde tehnice şi de calitate.

 (2) La construcţia   de   clădiri   administrative, locuinţe  şi  alte edificii,  reţelele de distribuire din interior se proiectează şi  se instalează de către proprietarul imobilului.

 (3) La construcţia (reconstrucţia) clădirilor, drumurilor, podurilor şi  altor  construcţii,  lucrările de instalare, de înlocuire sau de mutare a oricăror elemente ale reţelelor  de comunicaţii electronice  se execută de către proprietarul imobilelor menţionate, respectîndu-se condiţiile tehnice stabilite de proprietarul reţelelor de comunicaţii electronice

Art. 16. - (1)  Echipamentele  şi  cablurile  de  comunicaţii electronice  se importă,   se   furnizează   şi  se  comercializează   numai   în   baza certificatului  de conformitate, eliberat de organismul de certificare  a produselor din domeniul comunicaţiilor electronice, acreditat în modul stabilit.

Echipamentele  şi cablurile de comunicaţii electronice trebuie să fie marcate în corespundere cu reglementările în vigoare.

(2) Se interzice   utilizarea   echipamentelor  şi   cablurilor   de comunicaţii electronice  necertificate  şi  nemarcate, precum şi  conectarea  la reţelele  de comunicaţii electronice a echipamentelor terminale necertificate şi nemarcate.

Art. 17. - (1) Reţelele de comunicaţii electronice sînt protejate în condiţiile legii.

(2) Pentru liniile de cablu, elementele de suport ale liniilor de comunicaţii electronice şi instalaţiile de comunicaţii electronice se stabileşte o  zonă  de  protecţie, care o constituie fîşiile de teren  de-a  lungul liniilor  şi instalaţiilor de comunicaţii electronice, lăţimea lor fiind de 2  m din ambele părţi.

(3) În zonele   de   păduri  şi  spaţii  verzi,  pentru  liniile   de comunicaţii electronice,  pe piloni se asigură crearea fîşiilor de demarcaţie, cu o lăţime  de cel puţin 2 m de ambele părţi, de la firele marginale pînă  la coroana arborilor.

(4) În zona de  protecţie  a liniilor de cablu, a elementelor de suport ale liniilor de comunicaţii electronice şi a instalaţiilor de comunicaţii electronice, proprietarii funciari sau alte persoane pot executa lucrări de construcţie, terasament, sădire a plantaţiilor multianuale ori alte lucrări ce pot cauza daune reţelelor de comunicaţii electronice numai  în baza autorizaţiei eliberate de către proprietarul liniilor de cablu şi a instalaţiilor de comunicaţii electronice.

(5) Regulile privind protecţia reţelelor de comunicaţii electronice şi efectuarea lucrărilor în zonele de protecţie şi pe traseele liniilor de comunicaţii electronice se aprobă de către Guvern. 

(6) Beneficiarii proiectelor liniilor de cablu şi radioreleu terestre, din momentul proiectării lor, vor înregistra traseele acestor linii la organele de arhitectură şi construcţie, pentru a fi protejate de prejudicii în legătură cu efectuarea noilor construcţii în zona de acţiune a acestora. 

Art. 18. - (1)  Operatorilor de reţele de comunicaţii electronice în condiţiile prezentei legi li se acordă dreptul  de a instala reţele de comunicaţii electronice în, pe, sub sau de asupra teritoriului   tuturor  proprietarilor  funciari,  podurilor,  străzilor, tunelurilor,  clădirilor,  colectoarelor,  zonelor  închise,  pădurilor, apelor.

 (2) Se interzice crearea şi operarea reţelelor de comunicaţii electronice, susceptibile  să cauzeze prejudicii sănătăţii oamenilor care locuiesc în zona de acţiune dăunătoare a acestor reţele.

(3) Se permite crearea şi operarea de reţele de comunicaţii electronice pe teritoriul  ariilor  naturale  protejate de stat  (rezervaţii  naturale) numai  în baza raportului expertizei ecologice privind lipsa  acţiunii dăunătoare a acestora asupra naturii.

 (4) Instalarea  reţelelor de comunicaţii electronice pe orice proprietate nu modifică  dreptul de proprietate asupra reţelelor de comunicaţii electronice  şi asupra proprietăţii pe care sînt instalate.

(5) Modul de executare  a lucrărilor şi de utilizare a terenurilor şi edificiilor se stabileşte de operatorul de reţele de comunicaţii electronice sau, respectiv, de antreprenorul care execută lucrările de comun acord  şi  în bază de contract încheiat cu proprietarii funciari ori de imobil. Dreptul de acces al operatorilor la reţelele sale de comunicaţii electronice va fi opozabil în temeiul prezentei legi şi persoanelor care vor deveni ulterior proprietari ai  terenurilor sau ai altor imobile pe ce sînt instalate reţelele respective.   Întreprinderea care execută lucrările îşi asumă responsabilitatea pentru  amenajarea  aspectului  exterior al terenurilor, construcţiilor,  obiectelor  şi traseelor,  precum şi pentru compensarea echivalentă a pagubelor cauzate în procesul instalării reţelelor de comunicaţii electronice.

(6) Instalarea reţelelor de  comunicaţii electronice şi condiţiile de utilizare a terenurilor sau altor imobile fără acordul proprietarului  funciar şi de imobile se permite numai în baza hotărîrii instanţei judecătoreşti, în cazul lipsei unor alternative fezabile pentru instalarea acestor reţele.  
 (7) Pretenţiile  privind  încălcarea  contractului  sau  recuperarea pagubelor  sînt  înaintate spre soluţionare instanţei  judecătoreşti  competente în termen de cel mult un an de la data finalizării lucrării.
(8) În cazul necesităţii lichidării consecinţelor avariilor reţelelor de comunicaţii electronice sau executării unor lucrări de urgenţă, deţinătorii de terenuri sau de alte imobile vor permite accesul imediat al reprezentanţilor operatorului la reţelele de comunicaţii electronice.  În caz de refuz al 

deţinătorului de terenuri sau de alte imobile, accesul operatorilor la reţele se va efectua în baza autorizaţiei autorităţilor administraţiei publice locale.

Art. 19. –  (1) Furnizarea reţelelor de comunicaţii electronice şi prestarea servicilor de comunicaţii electronice  se efectuează  în baza licenţei  eliberate  de  autorităţile competente,  în conformitate cu legislaţia. 

 (2) Prestatorii de servicii de telefonie publică sînt obligaţi să presteze  aceste servicii în conformitate cu regulamentul respectiv şi poartă răspundere  faţă  de  clienţi, potrivit raporturilor contractuale.

 (3) Serviciile  de  comunicaţii electronice vor fi acordate de prestatorii de servicii în condiţii  de  concurenţă,  prevăzute de legislaţie.

Art. 20. – (1) Prestatorii de servicii   şi furnizorii de reţele  de comunicaţii electronice publice sînt obligaţi să  asigure:

a) accesul necondiţionat  al tuturor utilizatorilor la serviciile de comunicaţii electronice  respective, dacă aceştia se află în zona de  activitate corespunzătoare şi dacă operatorul sau prestatorul dispune de echipamente autorizate de către organul de specialitate;

b) calitatea serviciilor prestate;

c) conexiunea  cu alte reţele de comunicaţii electronice,  în condiţiile prezentei legi;

d) securitatea personalului  care  exploatează reţelele de comunicaţii electronice respective.

e) identificarea utilizatorilor comunicaţiilor electronice.
(2) Prestatorii de servicii  şi furnizorii de reţele de comunicaţii electronice au următoarele drepturi:

a) să presteze servicii de comunicaţii electronice şi/sau să furnizeze reţele de comunicaţii electronice în corespundere cu licenţele deţinute;

b) să stabilească tarifele pentru serviciile de comunicaţii electronice, în conformitate  cu legislaţia în vigoare; 

c) să stabilească procedurile şi termenele în care se vor efectua plăţile pentru serviciile de comunicaţii electronice;

d) să suspende sau să înceteze prestarea serviciilor de comunicaţii  electronice, dacă utilizatorii finali nu respectă obligaţiile sale, specificate în contractele încheiate privind prestarea serviciilor;
e) păstrarea tuturor informaţiilor necesare pentru urmărirea şi identificarea sursei de comunicaţii electronice, identificarea destinaţiei comunicaţiei, a tipului, datei, orei şi duratei comunicaţiei, identificarea echipamentului de comunicaţii al utilizatorului sau a altui dispozitiv utilizat pentru comunicaţie, identificarea locului echipamentului de comunicaţii mobile şi asigurarea prezentătii acestor informaţii organelor împuternicite în condiţiile legii. Informaţiile în raport cu serviciile de telefonie mobilă sau fixă vor fi păstrate pentru о perioadă de cel puţin un an şi cel mult doi ani, iar cele în raport cu reţeaua Internet - pentru cel puţin 6 luni. Obligaţia de păstrare se referă inclusiv la tentativele eşuate de apel.
(3) Operatorii, prestatorii de servicii şi furnizorii de reţele de comunicaţii electronice, indiferent de tipul de proprietate, la proiectarea, crearea şi exploatarea reţelelor de comunicaţii sînt obligaţi:
a) să prezinte în cazurile prevăzute de legislaţie organelor împuternicite
care exercită activitatea operativă de investigaţii informaţii despre utilizatori şi
despre serviciile de comunicaţii electronice publice prestate acestora, precum şi
alte informaţii necesare pentru îndeplinirea sarcinilor ce le revin conform legii;
b) să   permită,   inclusiv   din   punct   de   vedere   tehnic,   organelor
împuternicite  să înfăptuiască,  în  condiţiile  legii,  măsurile  operative  de
investigaţii pe reţelele de comunicaţii;
c) să  asigure îndeplinirea  cerinţelor,  stabilite  de  către  Agenţie  de comun acord cu organele care exercită activitatea operativă de investigaţii, faţă de reţelele şi mijloacele de comunicaţii pentru înfăptuirea măsurilor operative de investigaţii;
d) să întreprindă acţiuni pentru neadmiterea divulgării conţinutului,
metodelor şi tacticii măsurilor operative de investigaţii înfăptuite de organele
împuternicite.

e) să suspende prestarea serviciilor de comunicaţii electronice către persoanele fizice şi juridice se efectuează de către operatori pe baza hotărîrii motivate în formă scrisă a conducătorului organului care exercită activitatea operativă de investigaţii în conformitate cu Legea privind activitatea operativă de investigaţii.
Operatorii sînt obligaţi să reia prestarea serviciilor de comunicaţii electronice pe baza hotărîrii instanţei de judecată sau hotărîrii motivate în formă scrisă a conductorului organului care exercită activitatea operativă de investigaţii care a adoptat hotărîrea privind suspendarea prestării serviciilor.
Art. 21. – (1) Serviciile  de comunicaţii electronice se prestează contra  plată, conform  tarifelor, inclusiv cu plată în avans. Tarifele trebuie să  fie nediscriminatorii, rezonabile şi stabilite  în baza  costurilor  de prestaţii, oferind tuturor locuitorilor din republică posibilitatea de a beneficia de  servicii de comunicaţii electronice.

 (2) Operatorul cu putere semnificativă pe o piaţă relevantă nu are dreptul să condiţioneze prestarea serviciilor de comunicaţii electronice în cadrul acestei 
pieţe în conditii mai avantajoase de achiziţie de către beneficiarul acestor condiţii a unor produse sau a altor servicii prestate de acest operator sau de un alt operator afiliat acestuia. 

Art. 22. - Tarifele,  modul  şi  condiţiile de prestare  a  serviciilor  de comunicaţii electronice publice sînt făcute publice.

Capitolul IV

Regimul de autorizare şi licenţiere

Art.23. - (1) Genurile de activitate supuse licenţierii în domeniul comunicaţiilor electronice sînt determinate de Legea nr. 451-XV din 30 iulie 2001 privind licenţierea unor genuri de activitate . 

 (2) Licenţele pentru activităţile în domeniul  comunicaţiilor electronice se eliberează persoanelor juridice din Republica Moldova de către Agenţie.

Art.24. - (1)   Agenţia   eliberează  licenţe  pentru  genurile   de activitate din domeniul comunicaţiilor electronice , prevăzute în Legea  nr.451-XV  din 30 iulie 2001 privind licenţierea unor  genuri  de activitate şi în Codul Audiovizualului.

    (2) Agenţia eliberează licenţe individuale pentru genurile de activitate din domeniul comunicaţiilor electronice, care prevăd utilizarea resurselor limitate cum ar fi frecvenţele radio şi resursele de numerotare.

(3) Agenţia eliberează două tipuri de licenţe generale:

    a) licenţă pe gen de activitate - se eliberează persoanelor juridice pentru  un  anumit gen de activitate în domeniul  comunicaţiilor electronice ;

    b) licenţă tehnică   -   se  eliberează  persoanelor   juridice   şi legalizează  utilizarea  staţiilor şi reţelelor de radio şi  televiziune prin eter şi prin cablu.

    (4) Modul şi   condiţiile   de  eliberare,  modificare,   reînnoire, suspendare   şi   retragere   a  licenţelor,  eliberarea   copiilor   şi duplicatelor   de  pe  acestea  se  stabilesc  de  Regulamentul  privind eliberarea  licenţelor  în domeniul comunicaţiilor electronice, elaborat  în conformitate cu prevederile prezentei legi şi ale art.1 alin. (2), art.5,  8, 9 şi  18, art.22 alin.(6), (7), (8) şi art.23  din  Legea nr.451-XV  din 30 iulie 2001  privind  licenţierea  unor genuri de activitate, altor acte normative în vigoare, cu excepţia prevederilor care contravin prezentei legi. Regulamentul dat se elaborează şi se  aprobă de către Agenţie  şi se publică în Monitorul Oficial al Republicii Moldova.

Art. 25 - (1)  Licenţele eliberate de Agenţie sînt valabile pe întreg teritoriul  Republicii  Moldova. Agenţia  este în drept să impună  anumite  condiţii pentru unele regiuni, oraşe, sate sau reţele de comunicaţii electronice.

(2) Licenţele individuale se  eliberează  de Agenţie prin încredinţare directă sau prin concurs, contra plată, taxa pentru eliberarea licenţelor fiind stabilită prin hotărîre de Guvern. Prin încredinţare directă, licenţele individuale se eliberează în baza cererii depuse la care se anexează:

· copia certificatului de înregistrare de stat a persoanei juridice;
· extrasul din Registrul de stat al întreprinderilor şi organizaţiilor; 

· copia statutului persoanei juridice; 
· copia actului de proprietate sau a contractului de locaţiune a imobilului unde se va desfăşura activitatea licenţiată;
· planul de afaceri;
· informaţia privind parametrii tehnici ai reţelei, indicii de calitate şi condiţiile de prestare a serviciului, capacitatea tehnica şi financiară a întreprinderii de a realiza proiectul şi a îndeplini condiţiile licenţei;
În cazul cînd licenţa individuală se eliberează prin concurs, suplimentar la documentele menţionate se anexează şi alte documente şi informaţii prevăzute de Caietul de sarcini.
(3) Licenţele generale se  eliberează  pentru  un  anumit gen de activitate din domeniul comunicaţiilor electronice, care poate include mai multe tipuri de servicii. Licenţele generale se eliberează în baza cererii depuse la care se anexează:

· copia certificatului de înregistrare de stat a persoanei juridice;
· extrasul din Registrul de stat al întreprinderilor şi organizaţiilor; 

· copia actului de proprietate sau a contractului de locaţiune a imobilului unde se va desfăşura activitatea licenţiată.
Art. 26. – Licenţele tehnice se eliberează de Agenţie pentru genul de activitate: construirea şi/sau întreţinerea, exploatarea, precum şi crearea posturilor de radio sau televiziune, a reţelelor prin cablu şi eter, conform parametrilor stabiliţi în baza cererii depuse la care se anexează:

· copia certificatului de înregistrare de stat a persoanei juridice;
· extrasul din Registrul de stat al întreprinderilor şi organizaţiilor; 

· copia actului de proprietate sau a contractului de locaţiune a imobilului unde se va desfăşura activitatea licenţiată;

· copia licenţei de emisie.

Art. 27. - (1)   Licenţele individuale se acordă pentru o perioadă de 15 ani, iar cele generale – pentru o perioadă de 5 ani. După expirarea perioadei de valabilitate licenţele pot fi reînnoite în condiţiile legislaţiei în vigoare.

 
(2) Licenţele tehnice se acordă pe perioada de valabilitate a licenţei de emisie.

Art. 28. - Refuzul   de   a   elibera  licenţa  urmează a  fi   argumentat. Solicitantul căruia i s-a refuzat acordarea licenţei se poate adresa, în termen  de  6 luni din data primirii refuzului, instanţei  judecătoreşti competente.

Art. 29. - (1) Licenţele eliberate de Agenţie  nu sînt transmisibile.

 (2) Titularul  de  licenţă este obligat să îndeplinească  condiţiile licenţei,  să  achite  regulat  plăţile  de  reglementare,  să  pună  la dispoziţia  Agenţiei  datele statistice, alte documente  şi  informaţii, stipulate  la  art.10 alin.(1) lit.f) şi lit.g) din prezenta  lege.

 (3) În cazul  în  care  titularul  de  licenţă  încalcă  condiţiile licenţei  şi/sau prevederile  legilor şi/sau altor acte  normative  din domeniul comunicaţiilor electronice, Agenţia aplică sancţiuni administrative în modul stabilit de legislaţie şi emite  o  decizie executorie  privind  încetarea încălcării şi/sau luarea unor  măsuri  de lichidare  a consecinţelor ei. Titularul de licenţă poate ataca  decizia Agenţiei în instanţa judecătorească competentă. Intentarea acţiunii nu suspendă  executarea  deciziei  Agenţiei pe durata  examinării  ei  în instanţa judecătorească, cu excepţia cazului în care instanţa decide altfel.

Art. 30. - (1) Agenţia asigură informarea publicului despre modul de plată pentru eliberarea licenţelor individuale.

 (2) Agenţia publică informaţia privind licenţele eliberate, procedura de eliberare a licenţelor individuale prin concurs şi datele  statistice referitoare la licenţe. 

Art. 31. - (1) Licenţa poate fi suspendată conform legislaţiei şi reglementărilor în vigoare în următoarele cazuri:
· nerespectarea de către titularul licenţei a prescripţiei privind lichidarea încălcărilor obligaţiilor stabilite în condiţiile licenţei după ce au fost întreprinse de ANRTI masurile legale: avertizare, impunerea amenzii sau penalităţii,

· alte cazuri prevăzute de legislaţia şi reglementările în vigoare.

(2) Licenţa poate fi retrasă conform legislaţiei şi reglementărilor în vigoare în următoarele cazuri:
· cererea titularului licenţei;
· neînlăturarea în termenul stabilit a circumstanţelor se au dus la suspendarea licenţei;

· alte cazuri prevăzute de legislaţia şi reglementările în vigoare
(3) Licenţa îşi pierde valabilitatea:

· în cazul în care solicitantul de licenţă, în termen de 30 de zile de la data la care i s-a expediat (înmînat) înştiinţarea despre adoptarea deciziei privind eliberarea sau reperfectarea licenţei, nu a prezentat documentul ce confirmă achitarea taxei pentru eliberarea sau reperfectarea acesteia sau nu s-a prezentat pentru a i se elibera licenţa perfectată sau reperfectată.
· prin retragere
· în cazul lichidării titularului licenţei ca persoană juridică şi la data excluderii titularului licenţei din registrul de stat;
· la data intrării în vigoare a unei noi licenţe eliberate titularului licenţei care înlocuieşte Licenţă respectivă.
Capitolul V

Regimul juridic al spectrului de frecvenţe radio

Art. 32. – (1) Spectrul de frecvenţe radio constituie  patrimoniu naţional.

(2) Reglementarea utilizării spectrului de frecvente radio este dreptul exclusiv al statului şi se realizează în conformitate cu legislaţia, prin efectuarea unor măsuri economice, organizatorice şi tehnice menite să asigure utilizarea eficientă a spectrului de frecvente radio pentru necesităţile persoanelor fizice şi juridice, autorităţilor administraţiei  publice, securităţii naţionale, apărării, asigurării ordinii publice şi să accelereze implementarea tehnologiilor noi de radiocomunicaţii.

(3) Gestionarea spectrului de frecvenţe radio în Republica Moldova se efectuează cu respectarea următoarelor  principii:

a) utilizarea  benzilor, canalelor şi frecvenţelor  radio în baza autorizaţiilor tehnice;   

b) armonizarea atribuirii benzilor de frecvenţă radio cu atribuirile internaţionale şi europene;

c) asignarea benzilor, canalelor şi frecvenţelor  radio, în conformitate cu Tabelul Naţional al atribuirii benzilor de frecvenţă;

d) asignarea benzilor de frecvenţe radio, canalelor şi frecvenţelor radio în cadrul autorizaţiei tehnice sau în baza licenţei (în cazurile prevăzute de legislaţie);

e) asigurarea obiectivităţii, transparenţei, nedescriminării şi proporţionalităţii.

Art. 33. - (1) Spectrul  naţional  de frecvenţe radio este gestionat  de Comisia de stat pentru frecvenţe radio, subordonată Guvernului. Comisia acţionează  conform  Regulamentului  Comisiei de stat  pentru  frecvenţe radio, aprobat de către Guvern.

(2) Comisia de  stat  pentru frecvenţe radio elaborează şi promovează politica statului în ceea ce priveşte distribuirea şi utilizarea spectrului de frecvenţe radio şi a poziţiilor orbitelor geostaţionare.

(3)  Comisia  de  stat pentru frecvenţe radio  aprobă  Tabelul Naţional  al benzilor de frecvenţe radio pentru necesităţile civile,  de apărare  şi de securitate, precum şi modul de repartizare a frecvenţelor în benzile de utilizare partajată.

Art. 34. - (1) Spectrul de frecvenţe radio include următoarele categorii de utilizare a benzilor de frecvenţe radio:

a) utilizare  guvernamentală (apărarea şi securitatea naţională, protecţia civilă, poliţia);

b) utilizare  neguvernamentală;

c) utilizarea partajată de categoriile a) şi b).


(2) Revizuirea Tabelului Naţional al atribuirii benzilor de frecvenţă se efectuează cel puţin o dată în 4 ani.

Art. 35. - (1) Se interzice exploatarea staţiilor de radiocomunicaţii care nu corespund normelor de emisie, parametrilor tehnici specificaţi în autorizaţia tehnică sau care provoacă perturbaţii în funcţionarea altor staţii de radiocomunicaţii.

(2) Se interzice utilizarea staţiilor de radiocomunicaţii fără autorizaţia tehnică respectivă.

(3) Intreconectarea reţelelor de comunicaţii electronice dintre operatorii autohtoni şi operatorii altor ţări, prin intermediul frecvenţelor radio, se efectuează în baza contractului dintre operatori, după primirea avizului privind  asignarea frecvenţelor şi autorizaţiei tehnice, precum şi în baza licenţei în cazurile prevăzute de legislaţia în vigoare.

Art. 36. - (1) Modul de  examinare a  materialelor şi procedura de  perfectare a  avizului privind asignarea frecvenţelor în benzile de frecvenţă de utilizare neguvernamentală, precum şi de eliberare a  autorizaţiei tehnice se stabileşte  printr-un regulament, aprobat de  Guvern. 

(2) Canalele sau frecvenţele radio cu utilizare neguvernamentală sînt asignate prin aviz de către organul central de specialitate.       

(3) Autorizaţia tehnică (cu avizul privind asignarea frecvenţei) se eliberează de către  organul central de specialitate pentru staţiile de radiocomunicaţii, în cazul în care eliberarea licenţei tehnice nu este prevăzută de legislaţie,  în baza cererii solicitantului,  la care se anexează:

copia certificatului de înregistrare a întreprinderii; 

avizul Ministerului Dezoltării Informaţionale privind asignarea frecvenţei sau a canalului radio, care include rezultatul selectării, calculului şi coordonării frecvenţei sau a canalului radio solicitate pentru utilizare;      

proiectul tehnic al mijloacelor radioelectrice,  aprobat de Centrul Naţional pentru Frecvenţe Radio ;

copia certificatului de conformitate a mijloacelor radioelectronice de emisie, eliberat de organismul de certificare a produselor din domeniul telecomunicaţiilor;

copia avizului de coordonare a amplasamentului mijloacelor radioelectrice, eliberat de serviciul sanitaro-epidemiologic;

procesul-verbal de măsurări tehnice, întocmit în baza măsurărilor efectuate de Centrul Naţional pentru Frecvenţe Radio.

Autorizaţia tehnică se eliberează în decurs de 10 zile din momentul depunerii cererii cu documentele anexate.

(4) Asignarea  canalelor sau frecvenţelor radio pentru staţiile de radiocomunicaţii, utilizate pentru necesităţile statale - apărarea şi securitatea naţională, asigurarea ordinii publice, prevenirea şi lichidarea situaţiilor excepţionale se efectuează  de organele statale respective.

(5) Asignarea   benzilor, canalelor şi frecvenţelor radio în benzile de frecvenţă de utilizare partajată se efectuează după coordonarea lor între utilizatorii guvernamentali şi utilizatorii neguvernamentali. Coordonarea din partea utilizatorilor neguvernamentali se efectuează de către Centrul Naţional pentru Frecvenţe Radio.

(6) Benzile de frecvenţă radio, canalele sau frecvenţele radio asignate nu constituie proprietate a utilizatorilor spectrului de frecvenţă radio. Asignarea benzilor de frecvenţă radio, canalului sau frecvenţei radio se efectuează pe o anumită perioadă, care poate fi prelungită,  la cererea utilizatorului  benzilor, canalelor şi frecventelor  radio.

(7) Asignarea benzii, canalului sau frecvenţei radio pentru utilizatorul neguvernamental poate fi modificată de către organul de specialitate pentru satisfacerea următoarelor necesităţi statale - apărarea şi securitatea  naţională, asigurarea ordinii publice, prevenirea şi lichidarea situaţiilor excepţionale, în cazurile  perturbaţiilor iremediabile.

(8) Nominalul canalului sau frecvenţei radio poate fi schimbat pe durata depistării şi înlăturării sursei de perturbaţie.

(9) Plata pentru frecvenţa asignată  utilizatorilor neguvernamentali se achită Centrului Naţional pentru Frecvenţe Radio.

(10) Modul de utilizare a staţiilor de radiocomunicatii în sectorul civil se efectuează în conformitate cu un regulament, aprobat de  Guvern.

(11) Pentru asigurarea compatibilităţii electromagnetice a staţiilor de radiocomunicaţii, utilizatorul este obligat să încheie un contract respectiv cu Centrul Naţional pentru Frecvenţe Radio, din momentul începerii utilizării staţiei de radiocomunicaţii pe frecvenţa asignată.
Art. 37. – (1) Refuzul  de  acordare  a  licenţelor  şi autorizaţiilor pentru activitatea aferentă utilizării benziilor de frecvenţă radio, canalelor sau frecvenţelor radio, prestarea    serviciilor   de comunicaţii electronice  va fi justificat:

dacă nu există frecvenţe disponibile;

dacă nu se respectă cerinţele de compatibilitate electromagnetică;

dacă radiofrecvenţele solicitate nu corespund benzilor de frecvenţe,  în conformitate cu prevederile Tabelului Naţional al atribuirii benzilor de frecvenţe;

în caz de   neconformitate   al  obiectului licenţei sau autorizaţiei cu   actele normative sau condiţiile tehnice.

(2) Refuzul asignării benzilor de frecvenţă radio, canalelor sau frecvenţelor radio utilizatorilor neguvernamentali se admite în următoarele temeiuri:

a) necorespunderea benzii de frecvenţă radio, canalelor sau frecvenţelor radio solicitate Tabelului Naţional al atribuirii benzilor de frecvenţă;

b) necorespunderea parametrilor de emisie şi (sau) recepţie ai staţiilor de radiocomunicaţii declaraţi de utilizatori  cerinţelor  standardelor şi normelor tehnice privind asigurarea compatibilităţii electromagnetice;

c) incompatibilitatea electromagnetică cu staţiile de radiocomunicaţii în exploatare şi planificate;

d) existenţa unui rezultat negativ al procedurii de coordonare internaţională a utilizării benzilor de frecvenţă, canalelor sau frecvenţelor radio, dacă această procedură este prevăzută de Regulamentul radiocomunicaţii al Uniunii Internaţionale a Telecomunicaţiilor;

e) lipsa licenţei respective. 

Art. 38. - (1) Autorizaţia tehnică  poate fi suspendată din cauza neconformităţii tehnice, pe o perioadă, necesară înlăturării neconformităţii, dar nu mai mare  de o lună.

(2) Autorizaţia tehnică  se anulează:

a) în baza cererii depuse de utilizatorul spectrului de frecvenţe radio;

b) la expirarea termenului de valabilitate a licenţei;

c) la utilizarea staţiilor de radiocomunicaţii în scopuri ilegale, care aduc prejudiciu persoanelor fizice, societăţii şau  statului;


d) la lichidarea persoanei juridice, a întreprinderii individuale;

e) în cazul depăşirii termenelor de lichidare a neconformităţii, care a servit drept temei de sistare a valabilităţii autorizaţiei de utilizare a staţiilor de radiocomunicaţii.

(3) La expirarea termenului de valabilitate a licenţei, autorizaţiei tehnice,  în caz de reînnoire a acestora, termenul pentru care au fost asignate benzile de frecvenţă radio, canalul sau frecvenţa radio şi pentru care a fost autorizată utilizarea mijloacelor radioelectronice de emisie, poate fi prelungit la cererea utilizatorului  benzilor, canalelor şi frecvenţelor  radio.

Art. 39. - (1) Administrarea spectrului de frecvenţe în benzile de frecvenţe cu utilizare neguvernamentală este efectuată de către organul central de specialitate. 

(2) În scopul utilizării eficiente a spectrului de frecvenţe radio şi asigurării compatibilităţii electromagnetice a staţiilor de radiocomunicaţii, Centrul Naţional pentru Frecvenţe Radio, întreprindere cu  autonomie financiară,  efectuează contra plată:

a) selectarea, calcularea şi planificarea frecvenţelor şi/sau canalelor radio;

b) asigurarea compatibilităţii electromagnetice a staţiilor de radiocomunicaţii;  

c) măsurarea parametrilor tehnici de emisie ai staţiilor de radiocomunicaţii;

d) eliberarea caietelor de sarcini pentru proiectarea staţiilor şi reţelelor de radiocomunicaţii la compartimentul radiotehnic şi expertiza proiectelor;

e) coordonarea internaţională şi notificarea benzilor de frecvenţă, canalelor sau frecvenţelor radio, în conformitate cu Regulamentul radiocomunicaţii al Uniunii Internaţionale a Telecomunicaţiilor;

f) încercări de certificare a echipamentelor la compatibilitatea electromagnetică;

g) certificarea produselor şi serviciilor de comunicaţii electronice.

(3) Regulamentul cu privire la modul de monitorizare a frecvenţelor  radio şi evaluare a parametrilor tehnici de emisie ai staţiilor de radiocomunicaţii de utilizare neguvernamentală, precum şi tarifele utilizate de Centrul Naţional pentru Frecvenţe Radio se aprobă de către organul central de specialitate.

Capitolul VI

Accesul la reţelele publice de comunicaţii electronice şi la infrastructura asociată, precum şi interconectarea acestora

Art. 40. - (1) Prezentul capitol stabileşte cadrul de reglementare a relaţiilor între operatorii de reţele, între prestatorii de servicii şi între operatorii de reţele şi prestatorii de servicii privind accesul la reţelele publice de comunicaţii electronice şi la infrastructura asociată, precum şi interconectarea acestora.

(2)  În prezentul capitol sînt stipulate  drepturile şi obligaţiile operatorilor privind interconectarea sau accesul la reţelele furnizate de către aceştia sau la infrastructura asociată  reţelor în cauză.

(3) Scopul cadrului de reglementare, stabilit în condiţiile prezentului capitol, rezidă în promovarea concurenţei, asigurarea interconectării şi a interoperabilităţii serviciilor de comunicaţii electronice şi protejarea drepturilor şi intereselor consumatorilor.

(4) Prevederile prezentului capitol nu sînt aplicabile accesului realizat de către utilizatorii finali.

Art. 41. - (1) Pentru a  asigura furnizarea reţelelor şi interoperabilitatea serviciilor de comunicaţii electronice destinate publicului, orice operator al reţelei publice de comunicaţii are:

a) dreptul de a negocia un acord de interconectare cu orice alt operator al unei reţele publice de comunicaţii, în vederea prestării serviciilor de comunicaţii electronice destinate publicului, inclusiv a serviciilor de comunicaţii electronice accesibile utilizatorilor prin intermediul unei alte reţele publice de comunicaţii interconectate cu reţeaua oricăruia dintre cei doi operatori;

b) obligaţia, la solicitarea unui operator autorizat,  în condiţiile legii, de a negocia un acord de interconectare cu solicitantul în cauză, în vederea prestării serviciilor de comunicaţii electronice destinate publicului, inclusiv a serviciilor de comunicaţii electronice accesibile utilizatorilor prin intermediul unei alte reţele publice de comunicaţii interconectate cu reţeaua oricăreia dintre părţi.

(2) Informaţiile obţinute pînă la, în timpul sau după finalizarea negocierilor privind acordurile de acces şi interconectare trebuie utilizate numai în scopul pentru care au fost comunicate şi nu pot fi divulgate nici unui terţ care ar obţine astfel un avantaj de ordin competitiv, inclusiv altor filiale, persoanelor afiliate sau partenerilor  operatorului ori ai prestatorului de servicii care deţine  respectivele informaţii.

Art. 42. - (1) Agenţia este obligată să întreprindă toate măsurile necesare pentru încurajarea şi asigurarea, în conformitate cu prevederile prezentului capitol, accesul şi interconectarea în condiţii adecvate, precum şi  interoperabilitatea serviciilor, cu respectarea principiilor eficienţei economice, promovării concurenţei şi maximizării beneficiului utilizatorului final.

 (2) Măsurile adoptate în conformitate cu prevederile alin. (1) al prezentului articol  vizează în special: 

a) impunerea de  obligaţii persoanelor juridice care controlează accesul la utilizatorii finali, inclusiv, după caz, obligaţia de a asigura interconectarea reţelelor acestora, dacă impunerea în cauză este necesară pentru asigurarea conectivităţii între utilizatorii finali;

b) impunerea de obligaţii operatorilor de a asigura accesul la elementele infrastructurii asociate în condiţii echitabile, rezonabile şi nediscriminatorii, dacă impunerea în cauză este necesară pentru a asigura accesul utilizatorilor finali la serviciile de difuzare în format digital a programelor de radio sau de televiziune.

 (3) Impunînd unui operator obligaţii de a asigura accesul, în condiţiile    art. 47 al prezentei legi, Agenţia stabileşte condiţii tehnice sau operaţionale fezabile, în conformitate cu standardele naţionale sau europene, care urmează a fi îndeplinite de către operatorul sau beneficiarii accesului, dacă această măsură este necesară pentru asigurarea funcţionării normale a reţelei.

 (4) Obligaţiile şi condiţiile impuse în conformitate cu alin. (1), (2) şi  3) ale prezentului articol trebuie să fie obiective, transparente, proporţionale şi nediscriminatorii.

 (5) Agenţia are dreptul să stabilească, la solicitarea uneia dintre părţi, în conformitate cu prevederile alin. (1) şi (4) ale prezentului articol, condiţiile în care se realizează interconectarea sau accesul, în lipsa acordului părţilor.

 (6) Agenţia are dreptul să intervină în orice timp, la solicitarea oricăreia dintre parţi, aflate în proces de negociere şi încheiere a acordului de interconectare sau acces, pentru a asista şi facilita negocierea acordului în cauză.

Art. 43. - (1) În cazul în care în urma unei analize de piaţă,  realizate în condiţiile legii, un operator este desemnat ca avînd putere semnificativă pe o piaţă relevantă, Agenţia impune acestuia, în mod corespunzător, una sau mai multe dintre următoarele obligaţii: 

· asigurarea transparenţei  ce ţine de  interconectarea reţelelor de comunicaţii ori de accesul la aceste reţele sau la infrastructura asociată;

·  publicarea ofertei de referinţă;

· neadmiterea discriminării în legătură cu interconectarea sau accesul; 

· evidenţa contabilă separată;

· furnizarea înregistrărilor contabile; 

· asigurarea accesului şi utilizarea unor elemente specifice ale reţelei şi a infrastructurii asociate; 

· recuperarea investiţiilor, controlul tarifelor şi fundamentarea lor în funcţie de costuri;

· furnizarea tuturor informaţiilor care au stat la baza stabilirii  tarifelor şi ajustarea acestor tarife.

La efectuarea analizei de piaţă, Agenţia după caz solicită colaborarea Agenţiei Naţionale pentru Protecţia Concurenţei (denumită în continuare autoritatea de protecţie a concurenţei).

 (2) Obligaţiile impuse trebuie să fie, în funcţie de specificul problemei identificate, proporţionale şi justificate, precum şi adoptate numai după consultarea părţilor interesate, în condiţiile legii.

 (3) În cazul în care, pe baza unei analize de piaţă realizate în condiţiile legii, Agenţia stabileşte că, pe o anumită piaţă relevantă, există concurenţă efcientă, ea retrage sau modifică în mod corespunzător obligaţiile impuse. 

(4) Agenţia, cu cel puţin 30 de zile înainte de retragerea oricăror obligaţii impuse unui anumit operator, trebuie să aducă această intenţie la cunoştinţa persoanelor care au încheiat cu operatorul respectiv acorduri de interconectare sau de acces, pentru a le permite acestora să găsească furnizori alternativi sau să renegocieze acordul încheiat.

Art. 44. - (1) Agenţia impune operatorilor cu putere semnificativă obligaţii de asigurare a transparenţei în legătură cu interconectarea reţelelor de comunicaţii ori cu accesul la aceste reţele sau la infrastructura asociată. Aceste obligaţii includ aducerea la cunoştinţa publicului a anumitor informaţii: specificaţii tehnice, caracteristici ale reţelei, condiţii de furnizare şi utilizare, informaţii contabile şi tarife aplicate, cu condiţia ca informaţiile în cauză să nu fie confidenţiale.

(2) În cazul în care unui operator i-au fost impuse obligaţii de neadmitere a discriminării, Agenţia impune operatorului obligaţia de a publica o ofertă de referinţă, suficient de detaliată, pentru a se asigura că solicitanţii nu vor trebui să plătească pentru resursele  care nu sînt necesare serviciului pe care l-au solicitat. 

(3) Oferta de referinţă cuprinde o descriere detaliată pentru fiecare dintre elementele reţelei sau ale infrastructurii asociate, potrivit necesităţilor pieţei, condiţiile tehnice şi comerciale, informaţii referitor la  specificaţiile tehnice, caracteristicile reţelei, condiţiile de furnizare şi utilizare, informaţiile contabile şi tarifele practicate, corespunzătoare fiecăruia dintre aceste elemente. 

(4) Agenţia stabileşte ce informaţii urmează a fi  aduse la cunoştinţa publicului, nivelul de detaliu cerut şi modalitatea de publicare, cu excepţia informaţiilor cu caracter confidenţial.

Art. 45. Agenţia  impune operatorilor cu putere semnificativă obligaţii de neadmitere a discriminării în legătură cu interconectarea reţelelor de comunicaţii ori cu accesul la aceste reţele sau la infrastructura asociată, prin care să se asigure, în special, că operatorii:

a) oferă condiţii echivalente, în circumstanţe echivalente, altor persoane juridice care furnizează servicii echivalente;

b) pun la dispoziţia terţilor servicii şi informaţii în aceleaşi condiţii, inclusiv în ceea ce priveşte calitatea, preţul cu cele oferite pentru propriile servicii sau pentru serviciile furnizate filialelor, persoanelor afiliate  sau partenerilor lor.

Art.46. - (1) Agenţia impune operatorilor cu putere semnificativă obligaţii privind evidenţa contabilă separată, în cadrul contabilităţii interne de gestiune, pentru anumite activităţi care au tangenţă cu interconectarea reţelelor de comunicaţii şi/sau cu accesul la aceste reţele şi/sau la infrastructura asociată. 

Agenţia are dreptul să impună unui operator integrat pe verticală asigurarea transparenţei tarifelor en gros şi a preţurilor de transfer intern, pentru a asigura îndeplinirea obligaţiilor de a nu admite discriminarea,  impuse în conformitate cu prevederile art. 45 al prezentei legi, sau pentru a împiedica subvenţionarea încrucişată abuzivă.

(2) Pentru îndeplinirea obligaţiilor de asigurare a transparenţei şi neadmitere a discriminării, Agenţia impune operatorilor cu putere semnificativă obligaţia de a furniza, la solicitare, înregistrări contabile, inclusiv date  privitoare la veniturile încasate de la terţi.

(3) În scopul promovării unei pieţe deschise şi competitive, Agenţia  publică informaţiile contabile obţinute, în condiţiile legii.

Art. 47. - (1) Agenţia impune operatorilor cu putere semnificativă obligaţia de a permite accesul şi utilizarea unor elemente specifice ale reţelei şi a infrastructurii asociate, în special în cazul în care se consideră că refuzul de a acorda accesul ori impunerea unor clauze cu efect similar ar conduce la împiedicarea dezvoltării unei pieţe competitive, la reducerea nivelului vînzării cu amănuntul, sau la prejudicierea intereselor utilizatorilor finali.

(2) Obligaţiile prevăzute la alin. (1) al prezentului articol  vizează:

a) acordarea către un terţ a dreptului de acces la elementele specifice ale reţelei sau la infrastructura asociată, inclusiv a accesului la bucla locală;

b) negocierea cu orice operator care solicită accesul;

c) neretragerea dreptului de acces deja acordat, cu excepţia cazurilor în care operatorul a comis încălcări prevăzute la alin. (3) şi (4) ale articolului 5 din prezenta lege sau a încălcat condiţiile acordului privind accesul şi/sau interconectarea;

d) acordarea accesului liber la interfeţele tehnice, protocoalele sau alte tehnologii esenţiale, indispensabile pentru interoperabilitatea serviciilor, inclusiv a serviciilor de reţele virtuale;

f) furnizarea colocării sau a altor forme de utilizare partajată a spaţiilor ori  a echipamentelor, inclusiv a conductelor, clădirilor şi pilonilor;

g) furnizarea unor servicii determinate, necesare pentru asigurarea interoperabilităţii serviciilor destinate utilizatorilor finali, inclusiv a resurselor destinate serviciilor de reţele inteligente sau a serviciului de roaming în reţelele mobile;

h) interconectarea reţelelor sau a elementelor acestora.

(3) În cazul în care Agenţia preconizează impunerea obligaţiilor menţionate la alin. (1) al prezentului articol  şi în special în cazul în care evaluează dacă aceste obligaţii sînt proporţionale cu obiectivele stabilite în art. 8 al prezentei legi ,  este necesar de a  lua în considerare  următorii factori:

a) viabilitatea tehnică şi economică a utilizării sau instalării unor infrastructuri alternative, avînd în vedere ritmul actual de evoluţie a pieţei şi ţinînd cont de natura şi tipul înterconectării şi accesului în cauză;

b) fezabilitatea furnizării accesului solicitat, ţinînd cont de capacitatea disponibilă;

c) investiţia iniţială realizată de proprietarul infrastructurii, avînd în vedere riscurile aferente investiţiei;

d) necesitatea promovării concurenţei pe termen lung;

e) existenţa anumitor drepturi de proprietate intelectuală;

f) asigurarea securităţii reţelelor, serviciilor şi a personalului.

Art. 48. - (1) În cazul în care analiza pieţei indică lipsa unei  concurenţe eficiente, care presupune că operatorul în cauză este capabil să menţină tarifele la un nivel excesiv de înalt sau să comprime tarifele  în mod nejustificat, în detrimentul utilizatorilor finali, Agenţia are dreptul, în conformitate cu prevederile art. 43 al prezentei legi, să impună obligaţii referitoare la recuperarea investiţiilor şi controlul tarifelor, inclusiv obligaţii de fundamentare a tarifelor în funcţie de costuri, precum  şi obligaţii privind evidenţa contabilă separată, pentru furnizarea anumitor forme de acces sau de interconectare. La impunerea obligaţiilor Agenţia  ia în consideraţie  investiţia făcută de operatorul în cauză şi permite  realizarea unui venit rezonabil din capitalul investit, ţinînd seama de riscurile asociate acestei investiţii. 

(2) Orice mecanism de acoperire a costurilor sau orice metodologie de tarifare, impuse în condiţiile alin. (1) al prezentului articol, trebuie să promoveze eficienţa economică şi concurenţa şi să maximizeze beneficiul consumatorilor. În acest scop, Agenţia ţine cont de tarifele practicate pe pieţele concurenţiale comparabile.

(3) În cazul în care un operator are obligaţia să îşi fundamenteze tarifele în funcţie de costuri, el trebuie să demonstreze că tarifele respective sînt 

determinate prin suplimentarea la costuri a unei rate rezonabile a venitului obţinut din investiţii. În vederea calculării costului furnizării eficiente a serviciilor, Agenţia utilizează metode de contabilizare a costurilor, conform legislaţiei naţionale, altele decît cele utilizate de operator. Agenţia este în drept să ceară unui operator furnizarea tuturor informaţiilor care au stat la baza stabilirii  tarifelor şi să impună, după caz, ajustări ale acestor tarife.

(4) În cazul în care controlul tarifelor se efectuează prin impunerea implementării unui sistem de contabilitate separată a costurilor, descrierea acestui sistem trebuie făcută publică, indicîndu-se cel puţin principalele categorii în care sînt grupate costurile şi regulile utilizate pentru alocarea costurilor. Îndeplinirea obligaţiilor de implementare a sistemului de contabilitate separată a costurilor se supune auditului anual de către un auditor independent, rezultatele căruia urmează  a fi publicate în condiţiile stabilite de Agenţie.

Art. 49. - (1) Agenţia impune operatorului cu putere semnificativă pe piaţa furnizării buclei locale obligaţia de a publica o ofertă de referinţă pentru accesul la bucla locală constituită din fire metalice torsadate.

(2) Oferta de referinţă, efectuată în condiţiile alin. (1) al prezentului articol, trebuie să corespundă Regulamentului cu privire la interconectare, aprobat de Agenţie. 

(3) Ofertei de referinţă, efectuate în condiţiile alin. (1) al prezentului articol,  îi sînt aplicabile, în mod corespunzător, prevederile art. 44 alin. (2)-(4).

Art. 50. – Obligaţiile ce revin unui operator desemnat de a avea putere semnificativă pe o anumită piaţă relevantă rămîn în vigoare pînă în momentul în care Agenţia, în baza unei analize a pieţei, stabileşte că există o concurenţă eficientă pe piaţa relevantă în cauză. 

Capitolul VII

Identificarea şi analiza pieţelor relevante.
Desemnarea operatorilor cu putere semnificativă pe pieţele relevante

Art. 51. – (1) Agenţia,  în baza principiilor stabilite în legislaţia privind protecţia concurenţei, identifică pieţele relevante din domeniul comunicaţiilor electronice şi efectuează analiza situaţiei pe aceste pieţe, în scopul determinării  faptului dacă piaţa relevantă este suficient de competitivă. 

În acest scop, Agenţia, în colaborare cu autoritatea de protecţiea concurenţei, elaborează, aprobă şi publică Regulamentul privind identificarea şi  analiza pieţelor relevante din domeniul comunicaţiilor electronice, analiza de piaţă, determinarea operatorilor şi prestatorilor de servicii cu putere semnificativă pe aceste pieţe (în continuare – Regulament), acesta urmînd a fi în concordanţă cu principiile stabilite de legislaţia privind protecţia concurenţei.

(2) Agenţia identifică pieţele relevante din domeniul comunicaţiilor electronice, luînd în considerare circumstanţele naţionale specifice şi asigurînd un mediu competitiv în domeniul comunicaţiilor electronice. Lista pieţelor relevante se publică de către Agenţie. 

(3) Colaborarea între Agenţie şi autoritatea de protecţie concurenţei se efectuează conform delimitării de funcţii şi atribuţii date prin lege.  

Art. 52. - (1) Un operator de reţele sau un prestator de servicii de comunicaţii electronice este considerat ca avînd putere semnificativă pe o anumită piaţă dacă, individual sau în comun cu alţi asemenea operatori şi/sau prestatori, se bucură pe piaţa respectivă de o poziţie echivalentă unei poziţii dominante.

(2) Prin poziţie dominantă pe o anumită piaţă se înţelege situaţia în care un operator de reţele sau un prestator de servicii de comunicaţii electronice dispune de o asemenea forţă economică, încît este capabil, într-o măsură apreciabilă, să desfăşoare activitate independentă de concurenţi şi utilizatori.

(3) În caz că pe o piaţă există un singur operator de reţele sau un prestator de servicii de comunicaţii electronice, se consideră că acest operator sau prestator are putere semnificativă pe piaţa respectivă.

(4) În caz că un operator de reţele sau un prestator de servicii de comunicaţii electronice are putere semnificativă pe o anumită piaţă, el poate fi considerat ca avînd putere semnificativă şi pe o altă piaţă aflată în strînsă legătură cu cea dintîi, cu condiţia că legăturile dintre cele două pieţe sînt de natură să permită ca puterea semnificativă deţinută pe una dintre pieţe să fie utilizată ca pîrghie pe cealaltă piaţă, consolidînd astfel puterea pe piaţă a  operatorului sau a prestatorului respectiv.

Art. 53. – (1) Agenţia, cel puţin o dată în doi ani, efectuează analiza pieţelor relevante. Scopul acestei analize este de a stabili dacă pe pieţele relevante există concurenţă eficientă. Concurenţa poate fi considerată eficientă în cazul în care nici unul dintre operatorii de reţele sau prestatorii de servicii de comunicaţii electronice, care activează pe piaţă, nu are putere semnificativă pe piaţa respectivă.  

Agenţia stabileşte dacă pe piaţa relevantă există concurenţă  eficientă, bazîndu-se pe analiza pieţei realizate în conformitate cu Regulamentul. La efectuarea analizei de piaţă Agenţia colaborează cu autoritatea de protecţie a concurenţei.  În urma unei asemenea analize, Agenţia este în drept să stabilească, să menţină,  să modifice sau să retragă obligaţiile faţă de operatorii de reţele sau prestatorii de servicii de comunicaţii electronice.

(2) Dacă, pe baza analizei de piaţă, se stabileşte că pe piaţa relevantă respectivă există concurenţă eficientă, Agenţia nu stabileşte şi nu menţine nici o obligaţie specifică de reglementare,  sau le retrage în cazul în care acestea există. Cu cel puţin 30 de zile înainte de retragerea oricăror obligaţii, impuse unui operator de reţele sau prestator de servicii de comunicaţii electronice, Agenţia trebuie să aducă această intenţie la cunoştinţă persoanelor care pot fi afectate prin luarea acestei măsuri, pentru a le permite să se adapteze la noile condiţii. 

(3) Dacă, pe baza analizei pieţei, se stabileşte că pe piaţa relevantă respectivă nu există concurenţă eficientă, Agenţia, în corespundere cu Regulamentul,  determină operatorii de reţele şi/sau prestatorii de servicii de comunicaţii electronice care, potrivit art.52 al prezentei legi, au  putere semnificativă pe această piaţă. În acest caz,  Agenţia este în drept să impună acestor operatori sau prestatori  una sau mai multe dintre obligaţiile din categoria celor menţionate în prezenta lege. 

      (4) Măsurile prevăzute la alin. (2) şi (3) ale prezentului articol  se  adoptă în condiţiile prevăzute la art. 14 alin.1) litera c).

       (5) Agenţia  face public lista operatorilor şi prestatorilor de servicii cu putere semnificativă pe piaţă.

Art. 54. - (1) În cazul în care în urma unei analize de piaţă, realizate în conformitate cu prevederile Regulamentului, se stabileşte că pe o anumită piaţă relevantă de prestare a serviciilor cu amănuntul nu există concurenţă eficientă, iar obligaţiile impuse in conformitate cu prevederile art. 44-49 sau ale art. 57 al prezentei legi nu sunt suficiente pentru atingerea obiectivelor prevăzute la art. 8 al prezentei legi, Agenţia, în scopul protejării intereselor utilizatorilor finali şi al promovării unei concurenţe eficiente, mpune operatorilor de reţele şi/sau prestatorilor de servicii de comunicaţii electronice, care au putere semnificativă pe piaţa respectivă, una sau mai multe dintre următoarele obligaţii, care interzic: 

a)  aplicarea  preţurilor excesive în raport cu costurile pe care le implică prestarea serviciilor;

b) aplicarea preţurilor sub costurile pe care le implică prestarea serviciilor, care poate avea ca efect limitarea accesului pe piaţă sau restrîngerea concurenţei;

c) favorizarea nejustificată a anumitor utilizatori finali în comparaţie cu alţii în cadrul aceleiaşi categorii de utilizatori finali;

d) gruparea serviciilor în mod abuziv.
(2) Obligaţiile impuse conform alin 1) al prezentului articol trebuie să corespundă esenţei problemei identificate, proporţionale şi justificate, avînd în vedere obiectivele prevăzute la art.8 al prezentei legi.
(3) În acest scop, Agenţia stabileşte unul sau mai multe din următoarele cerinţe:

a) plafoane tarifare sau formule de control al creşterii tarifelor la prestarea serviciilor cu amănuntul;

b) măsuri de control al tarifelor cu amănuntul;

c) măsuri de orientare a tarifelor la costuri sau tarife practicate pe pieţe comparabile.

 (4) Agenţia impune operatorilor şi/sau prestatorilor de servicii cu putere semnificativă pe piaţă, ale căror tarife sînt supuse controlului său, obligaţia de a implementa evidenţa contabilă separată a costurilor, necesară pentru exercitarea controlului. Agenţia stabileşte formatul şi metodologia evidenţei contabile separate a costurilor,  în conformitate cu legislaţia în vigoare.

(5) Operatorii şi/sau prestatorii de servicii  specificaţi la alin. (4) al prezentului articol au obligaţia de a supune spre verificare unui auditor independent modul de realizare a sistemului de evidenţă contabilă separată a costurilor, în condiţiile stabilite de Agenţie.

(6) Operatorii şi/sau prestatorii de servicii menţionaţi la alin. (4) al prezentului articol publică anual, în condiţiile stabilite de Agenţie, o declaraţie privind implementarea sistemului de evidenţă contabilă separată a costurilor.

Art. 55. – Operatorii de reţele şi prestatorii de servicii de comunicaţii electronice publice, care beneficiază de drepturi speciale sau exclusive pentru prestarea serviciilor în alte domenii  ale economiei,  în conformitate cu legislaţia în vigoare, au obligaţia:

a)  să ţină evidenţa contabilă separată pentru activităţile aferente prestării serviciilor,  reţelelor de comunicaţii electronice şi altor activităţi,  cu scopul de a determina toate elementele de cost şi venit, cu baza lor de calcul şi metodologia detaliată aplicate la repartizarea costurilor, inclusiv  informatia detaliată privind activele fixe şi costurile structurale;

b) să efectueze separarea structurală între activităţile ce ţin de furnizarea de reţele şi/sau prestarea serviciilor de comunicaţii electronice de activităţile  din alte sectoare ale  economiei naţionale.

Art. 56. - (1) Agenţia stabileşte şi actualizează, în limitele posibilităţilor tehnice existente, setul minim de linii închiriate ce vor fi furnizate în scopul satisfacerii necesităţilor utilizatorilor, inclusiv caracteristicile tehnice ale tipurilor de linii închiriate care fac parte din acest set. Agenţia publică setul minim de linii închiriate, caracteristicile tehnice şi tipurile de standarde, cărora trebuie să le corespundă aceste linii. 

(2) În cazul în care, în urma unei analize de piaţă,  realizate în conformitate cu Regulamentul,  se  stabileşte că pe o parte sau pe toată  piaţa de prestare a setului minim de linii închiriate nu există concurenţă eficientă, Agenţia  determină operatorii şi prestatorii de servicii cu putere semnificativă pe piaţa respectivă şi le impune obligaţii privind furnizarea întregului sau a unei părţi a setului minim de linii închiriate pe o parte sau pe întreg teritoriul ţării, fără drept de transmitere terţei părţi, în condiţii de nediscriminare,  orientare a tarifelor la costuri şi asigurare a transparenţei, în conformitate cu prevederile alin. (4)-(6) ale prezentului articol.
(3) În cazul în care se stabileşte că piaţa de prestare a unei părţi sau a întregului set minim de linii închiriate este suficient de competitivă, Agenţia anulează obligaţiile impuse.
(4) Agenţia obligă operatorii şi prestatorii de servicii determinaţi ca avînd putere semnificativă pe piaţă, potrivit alin. (1) al prezentului articol, să ofere condiţii similare în situaţii analogice pentru operatorii şi prestatorii de servicii care prestează servicii similare şi să furnizeze linii închiriate către terţi, în aceleaşi condiţii şi de aceeaşi calitate cu cele utilizate pentru prestarea propriilor servicii sau  a serviciilor propriilor filiale, persoane afiliate sau parteneri.
(5) Agenţia impune operatorilor şi prestatorilor de servicii determinaţi ca avînd putere semnificativă pe piaţă, potrivit alin. (2) al prezentului articol, obligaţia de orientare la costuri a tarifelor pentru liniile  închiriate şi de implementare, în acest scop, a evidenţei contabile separate a costurilor. Aceşti operatori şi prestatorii de servicii au obligaţia de a transmite, la solicitarea Agenţiei, informaţii detaliate privind evidenţa contabilă ţinută.
(6) Agenţia  impune operatorilor şi prestatorii de servicii determinaţi ca avînd putere semnificativă pe piaţă, potrivit alin. (2) al prezentului articol, obligaţia de a publica într-o formă accesibilă informaţiile ce ţin de condiţiile de  prestare a liniilor închiriate.
(7) Dacă un operator  determinat ca avînd putere semnificativă pe piaţă, potrivit alin. (2) al prezentului articol, consideră că furnizarea liniilor închiriate din setul minim prevăzut la art. 56 alin. (1),  la tarifele şi în condiţiile publicate potrivit alin. (5) şi (6) ale prezentului articol, nu este rezonabilă, el poate solicita Agenţiei modificarea tarifelor sau condiţiilor de prestare.

Art. 57. - (1) Dacă un operator de reţele şi/sau prestator de servicii de comunicaţii electronice este determinat ca avînd putere semnificativă pe piaţă în ceea ce priveşte conectarea la un punct fix la reţeaua publică de telefonie  şi accesul la un punct fix la serviciile de telefonie publică, Agenţia obligă operatorul să ofere abonaţilor săi posibilitatea de a utiliza serviciile oricărui prestator de servicii de telefonie publică cu care operatorul sau prestatorul în cauză este interconectat, în unul din următoarele moduri:

a) prin formarea, la fiecare apel, a unui cod de selectare a operatorului sau prestatorului de servicii;

b) prin preselectare, care oferă posibilitatea de a  obţine servicii de la operatorul sau prestatorul de servicii solicitat fără  formarea, la  fiecare apel,  a unui cod de selectare a operatorului sau prestatorului de servicii. 
(2) Cererea utilizatorilor de a implementa facilităţile prevăzute la alin. (1) al prezentului articol şi în alte reţele sau în alte moduri se examinează de Agenţie în  baza unei analize a pieţei, realizate în conformitate cu prevederile prezentei legi, iar obligaţiile necesare pentru satisfacerea acestei cereri se impun în conformitate cu prevederile art. 47.

(3) Agenţia asigură, prin impunerea de obligaţii specifice, ca tarifele pentru acces şi interconectare privind acordarea facilităţilor prevăzute la alin. (1)

al prezentului articol să fie orientate la costuri. 

Capitolul VIII

Drepturile utilizatorilor finali

Art. 58. - (1) Contractele încheiate în scris între utilizatorii finali şi prestatorii de servicii de comunicaţii electronice publice  includ  următoarele clauze minime:

a) denumirea şi adresa, alte date de identificare a prestatorului;

b) serviciile prestate, nivelul de calitate al acestora, precum şi termenul în care se realizează conectarea iniţială;

c) tipurile de servicii de deservire tehnică;

d) preţurile şi tarifele aferente fiecărui produs sau serviciu contractat, modul de aplicare a acestora, sau modalităţile prin care pot fi obţinute informaţii actualizate privind tarifele de prestare a serviciilor de comunicaţii electronice şi a serviciilor de deservire;

e) perioada de valabilitate a contractului, condiţiile privind reînnoirea şi încetarea contractului, precum şi condiţiile în care se sistează prestarea serviciului;

f) despăgubirile aplicabile şi procedura de acordare a acestora în cazul în care  nu se respectă nivelul de calitate convenit sau  celelalte clauze contractuale;

g) metode de iniţiere a procedurilor de soluţionare a litigiilor.

(2) Dacă utilizatorul final a fost informat în scris despre modificările în condiţiile contractuale propuse de prestator şi nu este de acord cu noile condiţii, el este în drept să rezilieze contractul încheiat în scris fără a fi penalizat. 

Prestatorul de servicii este obligat să informeze utilizatorul final cu cel puţin o lună înainte de intrarea în vigoare a modificărilor contractului, incluziv informaţia despre dreptul abonatului de a rezilia contractul încheiat fără a fi penalizat,  în cazul în care nu acceptă noile condiţii, cu excepţia stabilirii unor condiţii mai favorabile pentru utilizator. 

Art. 59. - (1) Pentru a oferi utilizatorilor finali posibilitatea de a decide asupra alegerii serviciilor, furnizorii de reţele publice şi prestatorii de  servicii de comunicaţii electronice publice au obligaţia de a pune la dispoziţia publicului informaţii actualizate privind preţurile şi tarifele aplicabile, precum şi celelalte condiţii de prestare a serviciilor.

(2) Informaţiile prevăzute la alin. (1) al prezentului articol  trebuie să includă:

a) denumirea şi adresa, alte date de identificare a operatorului sau a prestatorului de servicii;

b) serviciile destinate publicului, pe care le oferă operatorul sau prestatorul de servicii; 

c) tarifele de conectare, utilizare, deservire, precum şi facilităţi tarifare şi scheme tarifare speciale;

d) tipurile de deservire tehnică prestate; 

e) condiţiile contractuale standard, inclusiv durata minimă a contractului; 

f) procedura de soluţionare a litigiilor dintre operatori sau prestatorii de servicii şi utilizatorii finali;

g) după caz, drepturile privind prestarea serviciilor din sfera serviciului  universal. 
(3) Agenţia încurajează expunerea, pe paginile Internet, în ghidurile interactive sau prin intermediul altor mijloace, a informaţilor în vederea asigurării posibilităţii utilizatorilor finali de a face evaluări independente ale costului variantelor alternative de utilizare.
Art. 60. - (1) Agenţia impune prestatorilor de servicii de comunicaţii electronice publice, după parcurgerea procedurii de consultare prevăzute la art. 14 alin. 1) litera c) al prezentei legi, obligaţia de a publica informaţii adecvate şi actualizate privind calitatea serviciilor prestate. La solicitare, aceste informaţii vor fi prezentate  Agenţiei înainte de a fi publicate.

(2) Agenţia stabileşte, în corespundere cu standardele şi recomandările europene şi internaţionale, parametrii de calitate a serviciilor  care trebuie măsuraţi, precum şi conţinutul, forma şi modalitatea în care informaţiile prevăzute la alin. (1) al prezentului articol vor fi publicate, pentru a se asigura că utilizatorii finali beneficiază de informaţii complete, comparabile şi uşor accesibile.

Art. 61. - (1) Furnizorii de reţele de comunicaţii electronice publice şi prestatorii de servicii de telefonie publică sînt obligaţi să ia toate măsurile necesare pentru a asigura integritatea reţelelor respective la punctele fixe şi, în caz de perturbare gravă a funcţionării reţelei sau de forţă majoră, de comun acord cu organele abilitate să asigure, restabilirea şi funcţionarea reţelei în anumite  puncte fixe desemnate de către autorităţile publice.

(2) Prestatorii de servicii de telefonie publică sînt obligaţi să ia măsurile necesare pentru a asigura în mod neîntrerupt accesul la serviciile de urgenţă.

Art. 62. - (1)  Toţi abonaţii serviciilor de telefonie destinate publicului au dreptul de a fi incluşi în registrul abonaţilor,  accesibil în cadrul prestării serviciului universal.

(2) Prestatorii  de servicii de telefonie publică au obligaţia de a oferi, în mod gratuit, abonaţilor posibilitatea de a decide dacă şi care din datele lor cu caracter personal  vor fi sau nu incluse într-un registru public al abonaţilor.  

(3) Toţi utilizatorii finali conectaţi la o reţea de telefonie publică au dreptul de acces la serviciile de informaţii privind abonaţii, accesibil în cadrul prestării serviciului universal, şi la serviciile de relaţii cu clienţii.

(4) Numerele de telefon ale abonaţilor de telefonie publică pot fi prezentate de către prestatorii serviciilor de comunicaţii electronice, la solicitare, instituţiei de stat abilitate, pentru a fi incluse în baza de date de stat (Registrul de stat al populaţiei şi Registrul unităţilor de drept) şi utilizate cu  respectarea legislaţiei  cu privire la protecţia datelor cu caracter personal.
CAPITOLUL IX

Numerotare

Art.63 (1) Resursele de numerotare telefonică sînt resurse limitate şi constituie patrimoniu naţional.

(2) Planul Naţional de Numerotare se elaborează de către Agenţie, în conformitate cu recomandările organismelor internaţionale la care Republica Moldova este parte şi se aprobă de către ministerul de specialitate.

(3) Resursele de numerotare sînt administrate şi gestionate de către Agenţie în conformitate cu Planul Naţional de Numerotare şi recomandările organismelor internaţionale la care Republica Moldova este parte şi se atribuie contra plată conform tarifelor aprobate de Agenţie.

(4) Agenţia gestionează resursele de numerotare respectînd principiile de obiectivitate, proporţionalitate, transparenţă şi acces nediscriminatoriu la aceste resurse şi asigură  tratamentul egal acordat tuturor prestatorilor de reţele şi servicii de comunicaţii electronice accesibile publicului. 

(5) Utilizarea resurselor de numerotare fără autorizarea Agenţiei este interzisă şi se sancţionează în corespundere cu legislaţia în vigoare. Această restricţie nu se extinde asupra resurselor de numerotare utilizate în reţelele de comunicaţii electronice care nu sînt conectate la reţeaua publică de comunicaţii.

 (6) Procedura de administrare şi gestionare a resurselor de numerotare este stabilită în actele de reglementare elaborate şi aprobate de către Agenţie şi care se publică în Monitorul Oficial al Republicii Moldova.

 (7) Cerinţele actelor de reglementare privind utilizarea resurselor de numerotare sînt obligatorii spre executare de către toţi furnizorii de reţele şi servicii de comunicaţii electronice din Republica Moldova. 

Art. 64.  – (1) Furnizorii de reţele şi prestatorii de servicii de telefonie publică asigură efectuarea apelurilor de urgenţă, în mod gratuit, iar utilizatorii finali ai serviciilor de telefonie publică, inclusiv utilizatorii telefoanelor publice, au dreptul de a accesa gratuit serviciile de urgenţă,  apelînd Numărul de Urgenţă Unic “112”  sau alte numere naţionale de urgenţă, stabilite de Agenţie în corespundere cu Planul Naţional de Numerotare al Republicii Moldova.

(2) Furnizorii  de reţele şi prestatorii de servicii de telefonie publică, pentru toate apelurile la numerele de urgenţă, stabilite în corespundere cu alin. (1) al prezentului articol, pun la dispoziţia autorităţilor responsabile de serviciile de urgenţă, la solicitarea acestora, în limitele posibilităţilor tehnice ale reţelelor, informaţii cu privire la locul de unde se efectuează apelul.

(3) Agenţia şi furnizorii  de reţele sau prestatorii de servicii de telefonie publică întreprind măsurile necesare pentru a informa publicul despre numerele de urgenţă şi modul de utilizare a Numărului de Urgenţă Unic „112” pentru apeluri de urgenţă sau a altor numere naţionale de urgenţă.

 (4) Implementarea Numărului de Urgenţă Unic „112” se va efectua în baza Programului naţional de implementare a Numărului de Urgenţă Unic „112”, aprobat de organul central de specialitate.

Art. 65. - (1) În corespundere cu Programul de implementare a portabilităţii numerelor în Republica Moldova, Agenţia impune prestatorilor de servicii de telefonie publică, inclusiv prestatorilor de servicii de telefonie mobilă destinate publicului, obligaţia de a le asigura abonaţilor proprii, la solicitare, portabilitatea numărului, care constă în posibilitatea de a-şi păstra numărul de telefon, indiferent de prestatorul serviciului:

a) în cazul numerelor geografice la o anumită adresă fixă;

b) în cazul numerelor nongeografice la orice adresă. 

(2) Prevederile alin. (1) al prezentului articol nu se aplică în cazul transferului de numere între reţelele de telefonie fixă  şi reţelele de telefonie mobilă.

(3) Agenţia stabileşte obligaţii pentru ca tarifele de interconectare ce ţin de prestarea serviciului de portabilitate a numerelor să fie orientate spre costuri şi plăţile impuse  abonaţilor să nu descurajeze utilizarea acestor oportunităţi.

(4) Agenţia impune prestatorilor de servicii de telefonie publice obligaţia de a publica informaţii detaliate referitoare la tarifele aplicate pentru serviciul de portabilitate a numerelor.

(5) Agenţia nu stabileşte tarife cu amănuntul pentru portabilitatea numerelor, inclusiv tarife cu amănuntul specifice şi comune, pentru a nu limita competiţia pe piaţă.

(6) Portabilitatea numerelor în reţelele publice fixe şi mobile va fi implementată în corespundere cu Programul de implementare a portabilităţii numerelor în Republica Moldova, aprobat de Minister. 

Capitolul X

Serviciul universal

Art. 66 - (1) Dreptul de acces la serviciul universal reprezintă dreptul tuturor locuitorilor Republicii Moldova de a beneficia de setul minim de servicii de un anumit nivel de calitate şi la preţuri accesibile, independent de amplasarea lor geografică. 

(2) Serviciile incluse în setul minim al serviciului universal sînt următoarele:

a) accesul la reţeaua publică de telefonie, într-un punct fix; 

b) serviciul de informaţii privind abonaţii şi punerea la dispoziţie a registrelor abonaţilor;
c) accesul la telefoanele publice cu plată, inclusiv accesul gratuit la serviciile de urgenţă.

(3) Modalitatea şi termenele de implementare, volumul obligaţiilor serviciului universal se stipulează în Programul naţional de implementare a serviciului universal,  aprobat de Guvern pe termen lung, ţinîndu-se cont de tehnologiile preponderent folosite de utilizatorii finali şi de fezabilitatea tehnologică. 

(4) În Programul naţional de implementare a serviciului universal este expusă politica şi strategia de implementare a serviciului universal, cu respectarea principiilor transparenţei, obiectivitătii, proporţionalităţii şi  neadmitere a  discriminării. La elaborarea politicii şi strategiei sus-numite se vor alege cele mai eficiente şi adecvate soluţii, care vor reduce la minimum distorsionarea pieţei, în special prestarea serviciilor la preţuri sau în alte condiţii şi termene ce diferă de termenele şi condiţiile comerciale normale, asigurîndu-se, totodată, protecţia interesului public. 
Art. 67 - (1) Agenţia  desemnează prin concurs unul sau mai mulţi prestatori de serviciu universal care să presteze unul sau mai multe elemente ale serviciului universal, în anumite zone sau pe întreg teritoriul Republicii Moldova, utilizînd proceduri eficiente, obiective, transparente şi  de neadmitere a discriminării. Procedurile stabilite asigură furnizarea serviciului universal în mod rentabil şi sînt folosite ca mijloace de determinare a costului net al prestării  serviciului universal, conform art.  75 al prezentei legi.

(2) În cazul lipsei participanţilor la concurs, Guvernul, la propunerea Agenţiei, desemnează prestatorii cu obligaţii de prestare a serviciului universal, respectînd principiile eficienţei, obiectivităţi, transparenţei şi de neadmitere a discriminării.  

(3) Dacă Agenţia consideră că prestarea serviciului universal  reprezintă o sarcină injustă pentru prestatorii desemnaţi să presteze serviciul universal, obligaţiile de prestare a serviciului universal se impun unui prestator numai după stabilirea  mecanismului de finanţare şi/sau compensare a costului net al  prestării serviciului universal, conform art.76 al prezentei legi. 

Art. 68 - (1) Agenţia desemnează prestatorii ce vor presta serviciul universal conform prevederilor art. 66 alin.(2) litera a) din prezenta lege, astfel încît cererile rezonabile ale utilizatorilor finali privind conectarea la un punct fix la reţelele publice de telefonie şi privind accesul la serviciile de telefonie publică la un  punct fix să fie satisfăcute de cel puţin un furnizor de reţele sau prestator de servicii de comunicaţii electronice. 
(2) Conexiunea furnizată trebuie să le ofere utilizatorilor finali posibilitatea de a iniţia şi de a primi apeluri telefonice locale, naţionale şi internaţionale, comunicaţii prin fax şi comunicaţii de date, la o rată de transfer suficientă pentru a permite accesul funcţional la Internet, avînd în vedere tehnologiile utilizate preponderent de majoritatea abonaţilor şi fezabilitatea tehnologică.




Art. 69 - (1) Agenţia desemnează persoanele ce vor presta serviciu universal, conform prevederilor art. 66 alin.(2) litera b) din prezenta lege, astfel încît:  

a) să fie pus la dispoziţie utilizatorilor finali, la solicitare, cel puţin un registru al abonaţilor, în formă tipărită, electronică sau în ambele forme. Registrul urmează a fi actualizat periodic, cel puţin o dată în trei ani, iar forma acestuia se aprobă în prealabil de către Agenţie.

b) să fie pus la dispoziţie utilizatorilor finali, inclusiv utilizatorilor de telefoane publice cu plată, cel puţin un serviciu de informaţii privind abonaţii.
(2) Registrul abonaţilor şi serviciul de informaţii privind abonaţii, prevăzute la alin. (1) al prezentului articol, cuprinde numerele de telefon şi datele cu caracter personal ale tuturor abonaţilor la servicii de telefonie destinate publicului, respectînd legislaţia cu privire la datele cu caracter personal.
(3) Prestatori de serviciu universal desemnaţi să pună la dispoziţie utilizatorilor finali registrele abonaţilor sau să presteze servicii de informaţii privind abonaţii, în condiţiile alin. (1)-(2) ale prezentului articol, au obligaţia să respecte principiul de  neadmitere a discriminării pentru datele care le-au fost puse la dispoziţie de către prestatorii de servicii de telefonie publică. 

Art.  70 - (1) Agenţia impune prestatorilor de serviciu universal, desemnaţi pentru prestarea serviciilor  prevăzute la art. 66 alin.(2) litera c) din prezenta lege,  obligaţii de asigurare cu telefoane publice cu plată, pentru a satisface necesităţile rezonabile ale utilizatorilor finali în ceea ce priveşte acoperirea geografică, numărul de telefoane instalate în funcţie de densitatea populaţiei, accesibilitatea acestor telefoane publice pentru utilizatorii cu handicap şi calitatea serviciilor. 

(2) Agenţia nu impune obligaţiile prevăzute la alin. (1) al prezentului articol pentru întreg teritoriul ţării sau o parte a acestuia, în cazul în care consideră că serviciile prevăzute la acest alineat sau alte servicii comparabile sînt suficient de accesibile.

(3) Prestatorii de serviciu universal care operează telefoane publice cu plată au obligaţia să ofere utilizatorilor finali posibilitatea de a efectua, în mod gratuit şi fără a folosi nici un mijloc de plată, apeluri de urgenţă de la telefoanele publice cu plată, folosind Numărul European de Urgenţă Unic „112” sau alte numere naţionale de urgenţă prevăzute în Planul Naţional de Numerotare al Republicii Moldova.
Art.  71 - Agenţia impune prestatorilor de serviciu universal desemnaţi obligaţia de a lua măsuri speciale pentru ca utilizatorii finali cu handicap să aibă acces la telefoane publice cu plată, inclusiv la serviciile de urgenţă, servicii de informaţii şi directorii similare cu cele oferite celorlalţi utilizatori finali. 
Art.  72 - (1) Agenţia monitorizează evoluţia şi nivelul tarifelor cu amănuntul pentru utilizatorii finali pentru serviciile din pachetul (setul) minim al serviciului universal, prestate de prestatorii de serviciu universal, ţinînd cont de nivelul general al preţurilor şi al veniturilor utilizatorilor.
(2) Agenţia impune următoarele  obligaţii prestatorilor de serviciu universal:

a) să ofere utilizatorilor finali opţiuni tarifare speciale sau pachete tarifare, care diferă de cele practicate în condiţiile  comerciale normale, în scopul asigurării persoanelor cu venituri joase sau altor categorii de persoane socialmente vulnerabile cu serviciile de telefonie publică;

b) să se conformeze anumitor plafoane tarifare, să aplice tarife unice, inclusiv prin stabilirea unei medii pe zone geografice pe întreg teritoriul ţării, precum şi alte scheme similare, luînd în considerare condiţiile specifice. 
(3) Guvernul stabileşte categoriile de persoane cu venituri joase sau  socialmente vulnerabile care  beneficiază de serviciul universal şi de opţiunile tarifare sau pachetele tarifare specificate la alin. (2) al prezentului articol.


(4) Condiţiile în care utilizatorii finali beneficiază de tarifele prevăzute la alin. (2) al prezentului articol trebuie să fie transparente şi date publicităţii. Ele sunt aplicate în mod nediscriminatoriu de către prestatorii de serviciu universal cărora li s-a impus obligaţia de a aplica asemenea tarife. Agenţia  impune modificarea sau renunţarea la schemele tarifare specifice.


Art. 73 - (1) Prestatorii de serviciu universal nu au dreptul de a impune abonaţilor obligaţii privind plata unor servicii şi/sau facilităţi suplimentare faţă de cele din sfera serviciului universal pe care au obligaţia să le presteze conform art.  68-72 din prezenta lege, decât în cazul în care sînt necesare prestării acelor servicii şi/sau facilităţi din sfera serviciului universal.
(2) Prestatorii de serviciu universal sînt obligaţi să asigure, la solicitare, următoarele facilităţi, astfel încît abonaţii să poată monitoriza şi controla cheltuielile ocazionate de plata tarifelor pentru serviciile din sfera serviciului universal şi să evite deconectarea nejustificată:
a) facturarea detaliată;
b) restricţionarea selectivă, gratuită, a iniţierii de apeluri de un anumit tip sau către anumite tipuri de numere;
c) modalităţi de plată în avans;
d) plata eşalonată a tarifelor pentru  conectarea la reţeaua publică de telefonie fixă.
(3) Abonaţii au dreptul la informaţii suplimentare faţă de cele prevăzute la alin. (2) lit. a) din prezentul articol, în mod gratuit sau la un tarif rezonabil. Apelurile gratuite iniţiate de către abonat, inclusiv apelurile de urgenţă, nu vor fi incluse în factura detaliată. 
Art.  74 -  Agenţia stabileşte parametri de calitate suplimentari pentru a presta persoanelor cu handicap servicii incluse în sfera serviciului universal. Aceşti parametri vor fi stabiliţi,  ţinînd cont de standardele naţionale. 
(1) Agenţia stabileşte parametrii de calitate pentru prestarea serviciilor din sfera serviciului universal şi metodele de evaluare a respectării acestora.
(2) Prestatorii de serviciu universal sînt obligaţi să prezinte Agenţiei şi să publice informaţii adecvate şi actualizate privind respectarea parametrilor de calitate pentru serviciile din sfera serviciului universal pe care au obligaţia să le presteze.

(3) Agenţia stabileşte forma şi modul de prezentare şi publicare a informaţiilor prevăzute la alin. (2) al prezentului articol, pentru ca utilizatorii finali să beneficieze de informaţii complete, comparabile şi accesibile.

(4) Agenţia impune prestatorilor de serviciu universal atingerea anumitor obiective de performanţă privind calitatea serviciilor din sfera 

serviciului universal pe care sînt obligaţi să le presteze. La stabilirea acestor obiective, Agenţia respectă procedura de consultare prevăzută la art. 14 al prezentei legi.


(5) Pentru a asigura exactitatea şi comparabilitatea datelor prezentate de către prestatorii de serviciu universal, Agenţia solicită verificarea datelor de către un organ independent, dar nu mai des de o dată pe an. 





Art.  75 - (1) Dacă Agenţia consideră că prestarea serviciului universal poate reprezenta o sarcină injustă pentru prestatorii desemnaţi să presteze serviciul universal, ea va calcula costul net al prestării acestor servicii, recurgând la una din următoarele metode:

a) va calcula, în conformitate cu metodologia elaborată de Agenţie şi aprobată de Guvern, costul net al îndeplinirii obligaţiilor de prestare a serviciului universal, luînd în considerare toate beneficiile comerciale ce pot fi obţinute de prestatorul de serviciu universal în procesul prestării serviciilor din sfera serviciului universal, pe care acesta este obligat să le ofere;

b) va utiliza costul net stabilit în urma aplicării procedurii de desemnare a prestatorului de serviciu universal.

(2)    Costul net de prestare a serviciului universal este calculat ca diferenţă între costul serviciului  unui prestator desemnat să presteze serviciul universal, activînd cu obligaţii de prestare a serviciului universal şi fără obligaţii de prestare a serviciului universal.

(3) Informaţiile contabile şi orice alte informaţii utilizate pentru calcularea costului net al serviciului universal, conform prevederilor alin. (1) lit. a) din prezentul articol, vor fi verificate de către Agenţie sau de un auditor independent, aprobat de Agenţie. Rezultatele calculării costului net vor fi făcute publice.

(4) Costurile nete care rezultă din îndeplinirea obligaţiei de prestare a serviciului universal vor fi  compensate prestatorului de serviciu universal, în cazul în care obligaţiile serviciului universal pot fi prestate numai suportînd pierderi sau la un cost ce nu se încadrează în standarde comerciale normale. 

(5) Este necesar să se acorde atenţia cuvenită evaluării corecte  a costurilor pe care prestatorul desemnat le-ar fi evitat dacă ar fi putut alege să nu aibă obligaţia de prestare a serviciului universal. Calculul costului net al anumitor aspecte specifice obligaţiilor de prestare a serviciului universal se efectuează separat, pentru a evita calculul dublu al avantajelor directe sau indirecte şi al costurilor. Costul total net al obligaţiilor de prestare a serviciului universal pentru o întreprindere corespunde sumei costurilor nete asociate fiecărei componente a acestor obligaţii, luînd în considerare orice avantaj intangibil. Agenţia are responsabilitatea de a verifica acest calcul.   

Art 76. - (1) În cazul în care, pe baza determinării costului net în conformitate cu prevederile art. 75 al prezentei legi, se constată că prestarea serviciilor din sfera serviciului universal reprezintă o sarcină injustă pentru prestatorul de serviciu universal, Agenţia decide, la solicitarea prestatorului de serviciu universal, finanţarea şi/sau compensarea costului net astfel determinat.
(2)  Pentru a finanţa şi/sau a compensa prestatorilor cu obligaţii de prestare a serviciilor din sfera serviciului universal costurile nete de prestare a serviciului universal, la decizia Guvernului, sub administrarea Agenţiei, va fi creat un fond al serviciului universal,  în scopul repartizării costului net al obligaţiilor de prestare a serviciului universal între furnizorii de reţele de comunicaţii electronice şi prestatorii de servicii de comunicaţii electronice. 

(3) Fondul serviciului universal se creează din defalcările obligatorii ale furnizorilor de reţele şi prestatorilor de servicii de comunicaţii electronice şi din alte mijloace permise de legislaţie. Mijloacele fondului serviciului universal vor fi folosite exclusiv pentru compensarea costurilor nete ale obligaţiei de prestare a serviciului universal. 

(4) Furnizorii de reţele şi prestatorii de servicii de comunicaţii electronice vor fi obligaţi să efectueze defalcări  obligatorii în mărimea ce nu va depăşi  1,0 % din volumul anual al veniturilor provenite din prestarea serviciilor de comunicaţii electronice şi/sau furnizarea reţelelor de comunicaţii electronice.  Anual, pînă la 1 noiembrie, Guvernul aprobă şi publică cota defalcărilor obligatorii pentru următorul an. Cota defalcărilor obligatorii care urmează a fi vărsate la fondul serviciului universal se stabileşte reieşind din sarcinile, prevăzute în Programul Naţional de implementare a serviciului universal,  şi costurile nete ale prestării serviciului universal, determinate de Agenţie. Furnizorii de reţele şi prestatorii de servicii de comunicaţii electronice cu un volum de venit mai mic decît cel stabilit anual de către Agenţie pot fi absolviţi de obligaţia achitării defalcărilor în fondul serviciului universal.
(5) Modalitatea de finanţare şi/sau compensare a costului net al îndeplinirii obligaţiilor de prestare a serviciului universal, precum şi procedurile şi termenele de efectuare a plăţilor de către furnizorii de reţele şi prestatorii de servicii de comunicaţii electronice în fondul serviciului universal vor fi stabilite de Guvern, cu respectarea principiilor transparenţei, minimei atingeri aduse concurenţei, proporţionalităţii şi neadminterii discriminării. Guvernul va face public mecanismul de finanţare şi/sau compensare a costului net stabilit.

(6) În cazul în care fondul serviciului universal va fi aplicat, Agenţia  publică un raport anual în Monitorul Oficial al Republicii Moldova privind costul net calculat al prestării serviciilor din sfera serviciului universal, defalcările efectuate de către furnizorii de reţele şi prestatorii de servicii de comunicaţii electronice, precum şi avantajele comerciale care au putut fi realizate de prestatorul de serviciu universal în legătură cu serviciile din sfera serviciului universal pe care este obligat să le presteze.

(7) La finanţarea şi/sau compensarea costului net al îndeplinirii obligaţiilor de prestare a serviciului universal se va utiliza un mecanism transparent şi neutru pentru colectarea defalcărilor, care să evite pericolul dublei impuneri a încasărilor şi defalcărilor aferente întreprinderilor.

Capitolul  XI

Reţelele speciale de comunicaţii

Art. 77. - (1) Reţelele speciale de comunicaţii se creează şi funcţionează pentru asigurarea necesităţilor autorităţii publice, apărării, securităţii naţionale şi ocrotirii ordinii publice, în cadrul sistemelor speciale de telecomunicaţii ale Republicii Moldova. Regulamentul cu privire la sistemele speciale de telecomunicaţii ale Republicii Moldova se aprobă de Guvern.
(2) Organul responsabil de elaborarea strategiei şi realizarea politicii naţionale în domeniul creării, administrării şi asigurării funcţionării şi securităţii sistemelor speciale de telecomunicaţii este Serviciul de Informaţii şi Securitate al Republicii Moldova.
(3) Crearea şi funcţionarea reţelelor speciale de comunicaţii se asigură de
către organele împuternicite prin legislaţie.
(4) Activitatea organelor împuternicite să furnizeze reţelele speciale de
comunicaţii electronice nu se supune regimului de autorizare şi licenţiere prevăzut de capitolul IV al prezentei legi.
(5) Pregătirea şi utilizarea resurselor reţelelor publice de comunicaţii
pentru asigurarea funcţionării reţelelor speciale de comunicaţii se efectuează în
modul stabilit de Guvern.
(6) Operatorii sînt obligaţi să asigure oferirea prioritară a canalelor de
comunicaţii electronice pentru necesităţile reţelelor speciale de comunicaţii şi să
întreprindă masuri urgente pentru restabilirea lor în caz de defectare.
(7) Lucrările de construcţie, terasament, sădire a plantaţiilor multianuale
şi alte lucrări care pot cauza daune reţelelor speciale de comunicaţii în zona de
protecţie a liniilor de cablu, elementelor de suport ale liniilor de comunicaţii
electronice şi a instalaţiilor de comunicaţii electronice се  араrţin acestor reţele
se efectuează în baza autorizaţiei Serviciului de Informaţii şi Securitate al
Republicii Moldova.
Capitolul XII

Responsabilităţi

Art.  78 -  Persoanele  fizice  şi juridice care încalcă  prevederile prezentei  legi  poartă, după caz, răspundere administrativă, materială sau  penală conform legislaţiei. 

Capitolul  XIII

Dispoziţii finale şi tranzitorii

Art. 79. – (1) Guvernul:

în temen de 3 luni, va prezenta Parlamentului propuneri de modificare a Codului fiscal, pentru a permite deducerea defalcărilor obligatorii în fondul serviciului universal;
în termen de 6 luni, va prezenta Parlamentului propuneri pentru aducerea legislaţiei în vigoare în concordanţă cu prezenta lege;

în termen de 6 luni, va aduce actele sale normative în conformitate cu prezenta lege.

(2) Prevederile literei e) din alineatul (2) al articolului 20 vor intra în vigoare peste doi ani după publicarea prezentei legi.

Art. 80. – La data intrării în vigoare a  prezentei legi,  se abrogă Legea telecomunicaţiilor nr. 520-XIII  din  7 iulie 1995  (Monitorul Oficial al Republicii Moldova, 1995,  nr.65-66, art.713). 

Preşedintele Parlamentului

1
PAGE  

